qundao/data-zh-poetry huggingface dataset:
成化丙午正月四日瑞昌殿下召群公饮因与佩之先生联句二十韵
作者：江源
朝代：明

圣主封疆旧，贤王礼数忧。壶觞开寿域，冠盖集儒流。白日留歌舞，芳筵杂献酬。始赓鱼罩罩，再咏鹿呦呦。乐籍呈新技，中人送异羞。勤渠殊未已，浃洽可能休。内殿重开宴，名园特赐游。楼台入图画，风景别瀛洲。夹道百花静，缘池万竹幽。石屏山色近，仙洞翠光浮。火驾千层戏，灯悬万锦毬。留连欢入夜，谈叹爽于秋。取乐非荒宴，披诚访大猷。河间差可拟，子建亦堪俦。出类聪明富，匡时礼乐修。精纯似金锡，温润迫琳璆。忠荩贞藩屏，英雄实虎貅。爱贤心最乐，款客礼何稠。宛转觥筹数，徘徊井牵投。愚臣何所祝，海屋八千筹。
成化庚子岁长至后八日余偕冯秋官佩之过同寅邵文敬第夜坐联句八首俱借韵走笔
作者：江源
朝代：明

枉屈高轩晚亦宜，三人相对话睽离。不须投辖情逾好，且共篝灯坐少迟。得句总输陶谢逸，迍名不避阮嵇疑。相逢屈指违三月，拭目看君学更奇。西客东楼此会奇，严更不怕夜归疑。主人爱我传觞急，候仆思家怪漏迟。厩马嚼寒霜梗脆，林乌惊月露巢离。两回诗社惭多负，晚得珠玑字字宜。相逢不用赋无衣，何幸清风此地依。十载赐桃同省宴，三秋驰节自关讥。灯前冻语风霜在，梦里尘心岁月归。喜奉东楼歌白雪，吾人未觉赏心稀。灯下楼台夜语稀，尽拼羸马月中归。行踪不怕金吾问，吟社多贻汉署讥。风露西堂先入梦，萍蓬沧海暂相依。贫家供具惭粗粝，何处歌筵酒湿衣。才气淩云舌卷雷，风骚不似建安来。奇兵借酒心犹怯，嘉客忘年坐不推。千里佳期今夕共，三人清赏此生该。轩辕道士今何处，坐觉衡山雾雨开。小阁疏灯夜瓮开，悬河高论古今该。霏霏玉屑随风散，皎皎冰帘带月推。思入江梅春未泄，梦回池草兴还来。玉山竟倒梨床上，邻父休惊鼻息雷。五韵诗成月到檐，忘情一宿我何嫌。茶香石鼎车声急，水滴铜壶漏刻添。风雪尚怀东鲁梦，簿书敢恨省郎淹。山龙未有丝毫补，览镜如今白发髯。世事惊心一奋髯，清风兰省此官淹。滥竽翻笑谋生拙，画墁深惭受直添。野水寒山空有梦，晚菘春韭独何嫌。东华未了驱驰债，闲处何人曝短檐。
成化庚子岁长至后八日余偕冯秋官佩之过同寅邵文敬第夜坐联句八首俱借韵走笔·其一
作者：江源
朝代：明

枉屈高轩晚亦宜，三人相对话睽离。不须投辖情逾好，且共篝灯坐少迟。得句总输陶谢逸，迍名不避阮嵇疑。相逢屈指违三月，拭目看君学更奇。
成化庚子岁长至后八日余偕冯秋官佩之过同寅邵文敬第夜坐联句八首俱借韵走笔·其七
作者：江源
朝代：明

五韵诗成月到檐，忘情一宿我何嫌。茶香石鼎车声急，水滴铜壶漏刻添。风雪尚怀东鲁梦，簿书敢恨省郎淹。山龙未有丝毫补，览镜如今白发髯。
成化庚子岁长至后八日余偕冯秋官佩之过同寅邵文敬第夜坐联句八首俱借韵走笔·其三
作者：江源
朝代：明

相逢不用赋无衣，何幸清风此地依。十载赐桃同省宴，三秋驰节自关讥。灯前冻语风霜在，梦里尘心岁月归。喜奉东楼歌白雪，吾人未觉赏心稀。
成化庚子岁长至后八日余偕冯秋官佩之过同寅邵文敬第夜坐联句八首俱借韵走笔·其二
作者：江源
朝代：明

西客东楼此会奇，严更不怕夜归疑。主人爱我传觞急，候仆思家怪漏迟。厩马嚼寒霜梗脆，林乌惊月露巢离。两回诗社惭多负，晚得珠玑字字宜。
成化庚子岁长至后八日余偕冯秋官佩之过同寅邵文敬第夜坐联句八首俱借韵走笔·其五
作者：江源
朝代：明

才气淩云舌卷雷，风骚不似建安来。奇兵借酒心犹怯，嘉客忘年坐不推。千里佳期今夕共，三人清赏此生该。轩辕道士今何处，坐觉衡山雾雨开。
成化庚子岁长至后八日余偕冯秋官佩之过同寅邵文敬第夜坐联句八首俱借韵走笔·其八
作者：江源
朝代：明

世事惊心一奋髯，清风兰省此官淹。滥竽翻笑谋生拙，画墁深惭受直添。野水寒山空有梦，晚菘春韭独何嫌。东华未了驱驰债，闲处何人曝短檐。
成化庚子岁长至后八日余偕冯秋官佩之过同寅邵文敬第夜坐联句八首俱借韵走笔·其六
作者：江源
朝代：明

小阁疏灯夜瓮开，悬河高论古今该。霏霏玉屑随风散，皎皎冰帘带月推。思入江梅春未泄，梦回池草兴还来。玉山竟倒梨床上，邻父休惊鼻息雷。
成化庚子岁长至后八日余偕冯秋官佩之过同寅邵文敬第夜坐联句八首俱借韵走笔·其四
作者：江源
朝代：明

灯下楼台夜语稀，尽拼羸马月中归。行踪不怕金吾问，吟社多贻汉署讥。风露西堂先入梦，萍蓬沧海暂相依。贫家供具惭粗粝，何处歌筵酒湿衣。
战城南
作者：江源
朝代：明

战城南，扬义旗。大小百馀战，劲气不少衰。一朝赴敌先士卒，为臣死忠心不疑。丈夫徇义贵得所，马革裹尸何足悲。古人一战宁爱生，野死不葬乌死之。问渠兹事胡乃尔，食君之禄分所宜。君不见李陵降虏污青史，张巡骂贼真男儿。谁云薰莸莫别白，董狐褒贬千年垂。
扇面山水
作者：江源
朝代：明

白云长护碧崆峒，石上忘情坐两翁。看到沧桑今几变，不知人世有夔龙。
扇面山水二首
作者：江源
朝代：明

秋水棹归船，风光兴杳然。两人相对语，语到伏羲前。野景年年在，山人日日闲。过桥看活水，不是爱潺湲。
扇面山水二首 其二 次西涯韵
作者：江源
朝代：明

野景年年在，山人日日闲。过桥看活水，不是爱潺湲。
扇面山水二首·其一
作者：江源
朝代：明

秋水棹归船，风光兴杳然。两人相对语，语到伏羲前。
扇面山水次东陵韵
作者：江源
朝代：明

细雨空濛津树合，小桥迢递水烟通。春风杖屦寻诗客，不在孤山定剡中。
折杨柳
作者：江源
朝代：明

春风路旁柳，翠带相绾结。攀条赠远人，千里伤离别。一夕秋风生，红芳已消歇。只恐君归来，长条不堪折。妾容与此同衰迟，君恩敢忘如前时。
抵云中
作者：江源
朝代：明

行行匹马到云中，未及深秋便朔风。镜里形容怕憔悴，客边衣服恐蒙戎。不闻关塞有烽火，莫怪将军无战功。目睹太平何以报，但歌既醉颂重瞳。
抵会江
作者：江源
朝代：明

朝发桐江暮会江，风波巇崄客心降。斜阳天际去帆两，老树梢头归鸟双。排闷有诗裁夜烛，浇愁无酒泻秋缸。明朝又过钱塘去，争浪堆中泛巨航。
拟古四首
作者：江源
朝代：明

结发事明主，一身当三千。念与君别离，哽咽不能言。永路隔万里，欲度河无船。浮云蔽白日，忠诚难可宣。衰荣无定在，自古皆有然。君恩倘中还，照妾薄暮年。风至授寒服，蟪蛄夕鸣悲。兰蕙虽可怀，将同秋草萎。盛年不再至，物色桑榆时。愁心将何愬，坐叹葑菲诗。眷言怀君子，感结伤心脾。人事多错迕，中心君讵知。明月何皎皎，秋风发微凉。愁思不能寐，披衣起彷徨。念君久不归，其雨怨朝阳。岂徒燕婉情，德音初不忘。寸心若不亮，有如白日光。相见君颜色，落月满屋梁。相去万馀里，旷若参与商。愿保金石躯，俛仰徒悲伤。兔丝附朴樕，栖鸟云枯枝。物情有如此，贱妾当何依。君子恩已毕，膏沐为谁施。衰贱焉足纪，乐哉新相知。迟迟白日晚，百年谁能持。弃捐勿复道，有酒斟酌之。韬光日沈饮，忘此孤生悲。
拟古四首·其一
作者：江源
朝代：明

结发事明主，一身当三千。念与君别离，哽咽不能言。永路隔万里，欲度河无船。浮云蔽白日，忠诚难可宣。衰荣无定在，自古皆有然。君恩倘中还，照妾薄暮年。
拟古四首·其三
作者：江源
朝代：明

明月何皎皎，秋风发微凉。愁思不能寐，披衣起彷徨。念君久不归，其雨怨朝阳。岂徒燕婉情，德音初不忘。寸心若不亮，有如白日光。相见君颜色，落月满屋梁。相去万馀里，旷若参与商。愿保金石躯，俛仰徒悲伤。
拟古四首·其二
作者：江源
朝代：明

风至授寒服，蟪蛄夕鸣悲。兰蕙虽可怀，将同秋草萎。盛年不再至，物色桑榆时。愁心将何愬，坐叹葑菲诗。眷言怀君子，感结伤心脾。人事多错迕，中心君讵知。
拟古四首·其四
作者：江源
朝代：明

兔丝附朴樕，栖鸟云枯枝。物情有如此，贱妾当何依。君子恩已毕，膏沐为谁施。衰贱焉足纪，乐哉新相知。迟迟白日晚，百年谁能持。弃捐勿复道，有酒斟酌之。韬光日沈饮，忘此孤生悲。
拟唐人四时宫词二十首次官汝清韵 其一 春词
作者：江源
朝代：明

一春翠辇不曾过，敢恨青娥皓齿歌。丹凤不传天上信，九重安否近如何。
拟唐人四时宫词二十首次官汝清韵 其六 夏词
作者：江源
朝代：明

清阳如幄雨梅肥，长日深宫赋绿衣。约伴纳凉亭上去，生憎双蝶傍帘飞。
拟唐人四时宫词二十首次官汝清韵 其十一 秋词
作者：江源
朝代：明

一声新雁送清秋，金屋凉生酷暑收。鳷鹊楼头今七夕，欲将心事问牵牛。
拟唐人四时宫词二十首次官汝清韵 其十六 冬词
作者：江源
朝代：明

冬至阳生暖尚迟，且烧沉火熨罗帷。欲题团扇慵呵笔，袖手沉吟谁得知。
拟唐人四时宫词二十首次官汝清韵·其七
作者：江源
朝代：明

避暑宫中纳午凉，篆烟风袅博山香。宫前杨柳更含雨，宫后葵花空向阳。
拟唐人四时宫词二十首次官汝清韵·其三
作者：江源
朝代：明

十度春风老翠娥，君恩不似旧时多。海棠花下烧银烛，照见金车别院过。
拟唐人四时宫词二十首次官汝清韵·其九
作者：江源
朝代：明

见说君王在雪宫，南风一曲彻遥空。更将无逸消长日，不管相如赋最工。
拟唐人四时宫词二十首次官汝清韵·其二
作者：江源
朝代：明

开遍酴醾满院香，宫临催我踏春阳。重门深锁无行处，闲看宫莺过禁墙。
拟唐人四时宫词二十首次官汝清韵·其二十
作者：江源
朝代：明

长信宫前暮雪封，罗帷密护锦重重。梦中忽见君王面，惊觉一声长乐钟。
拟唐人四时宫词二十首次官汝清韵·其五
作者：江源
朝代：明

昨夜东风入建章，越罗初试汉宫妆。可怜春困多消瘦，羞向君王乞药方。
拟唐人四时宫词二十首次官汝清韵·其八
作者：江源
朝代：明

玉阶辞后隔关山，镜里流光似转环。又是困人时节至，龙盘慵整凤笙闲。
拟唐人四时宫词二十首次官汝清韵·其十
作者：江源
朝代：明

四月时光过柳花，玉容随分度年华。长门一样闲风景，犹胜明妃别汉家。
拟唐人四时宫词二十首次官汝清韵·其十七
作者：江源
朝代：明

金屋寒多恋锦衾，别来长忆宠恩深。从头试看双钗股，犹是君王旧赐金。
拟唐人四时宫词二十首次官汝清韵·其十三
作者：江源
朝代：明

一夕凉风入紫青，偶逢摇落又心惊。未央夙夜频来往，起抱衾裯看启明。
拟唐人四时宫词二十首次官汝清韵·其十九
作者：江源
朝代：明

细骨轻躯不耐寒，阳回天上渐冬阑。椒房旧日流苏暖，不道于今翠被单。
拟唐人四时宫词二十首次官汝清韵·其十二
作者：江源
朝代：明

青娥曾侍内家宴，少别鸾舆思万千。况复西风无限恨，镜中衰飒不如前。
拟唐人四时宫词二十首次官汝清韵·其十五
作者：江源
朝代：明

满地霜风雁半沉，上阳宫里杳无音。词臣纵有相如在，那得囊中换赋金。
拟唐人四时宫词二十首次官汝清韵·其十八
作者：江源
朝代：明

冬来初赐辟寒香，更向君王觅绣囊。昨夜宫前深尺雪，梅花谁试寿阳妆。
拟唐人四时宫词二十首次官汝清韵·其十四
作者：江源
朝代：明

枫叶凝丹瓣瓣秋，西风吹送满宫愁。御□不禁东流水，好附题红作蹇修。
拟唐人四时宫词二十首次官汝清韵·其四
作者：江源
朝代：明

寂寥柘馆绕宫墙，辇路经春草色芳。见说良家进倾国，仍闻方士访华阳。
拟唐人四时宫词二十首次官汝清韵·春词
作者：江源
朝代：明

一春翠辇不曾过，敢恨青娥皓齿歌。丹凤不传天上信，九重安否近如何。开遍酴醾满院香，宫临催我踏春阳。重门深锁无行处，闲看宫莺过禁墙。十度春风老翠娥，君恩不似旧时多。海棠花下烧银烛，照见金车别院过。寂寥柘馆绕宫墙，辇路经春草色芳。见说良家进倾国，仍闻方士访华阳。昨夜东风入建章，越罗初试汉宫妆。可怜春困多消瘦，羞向君王乞药方。清阳如幄雨梅肥，长日深宫赋绿衣。约伴纳凉亭上去，生憎双蝶傍帘飞。避暑宫中纳午凉，篆烟风袅博山香。宫前杨柳更含雨，宫后葵花空向阳。玉阶辞后隔关山，镜里流光似转环。又是困人时节至，龙盘慵整凤笙闲。见说君王在雪宫，南风一曲彻遥空。更将无逸消长日，不管相如赋最工。四月时光过柳花，玉容随分度年华。长门一样闲风景，犹胜明妃别汉家。一声新雁送清秋，金屋凉生酷暑收。鳷鹊楼头今七夕，欲将心事问牵牛。青娥曾侍内家宴，少别鸾舆思万千。况复西风无限恨，镜中衰飒不如前。一夕凉风入紫青，偶逢摇落又心惊。未央夙夜频来往，起抱衾裯看启明。枫叶凝丹瓣瓣秋，西风吹送满宫愁。御□不禁东流水，好附题红作蹇修。满地霜风雁半沉，上阳宫里杳无音。词臣纵有相如在，那得囊中换赋金。冬至阳生暖尚迟，且烧沉火熨罗帷。欲题团扇慵呵笔，袖手沉吟谁得知。金屋寒多恋锦衾，别来长忆宠恩深。从头试看双钗股，犹是君王旧赐金。冬来初赐辟寒香，更向君王觅绣囊。昨夜宫前深尺雪，梅花谁试寿阳妆。细骨轻躯不耐寒，阳回天上渐冬阑。椒房旧日流苏暖，不道于今翠被单。长信宫前暮雪封，罗帷密护锦重重。梦中忽见君王面，惊觉一声长乐钟。
按山西通志程婴公孙杵臼皆晋人其墓在忻州夷考其行真古义士也三复景仰偶成此诗
作者：江源
朝代：明

义烈长垂汗简光，遗编三复仰馀芳。捐躯易矣争先死，存赵难兮忍后亡。豫让一生徒慷慨，荆轲千载足凄凉。他时骑马经遗墓，定把椒浆奠一觞。
按昭君墓在大同城西三百里即古丰州地因援笔书此
作者：江源
朝代：明

汉策禦戎何大拙，却令红粉事和亲。婵娟一去不复返，卫霍空惭作虎臣。环佩归魂随汉月，琵琶弹泪湿胡尘。曲中不怨毛延寿，千载哀音怨奉春。
挽懒斋处士
作者：江源
朝代：明

俯仰无惭乃大佳，山中泉石老形骸。年逾七十颇称意，儿亦英奇不挂怀。芳草池边春梦短，少微天上夜光埋。耆英会里盟诗社，唱和于今少懒斋。
挽陈处士
作者：江源
朝代：明

人间重见太丘贤，月旦评书又独先。取友直期千古上，贷贫那惜万金捐。少微星殒光沉浦，华表鹤归秋满天。子姓多贤公瞑目，百年何用戒平泉。
挽高生应奎
作者：江源
朝代：明

丰度岂凡儿，文章我所奇。竟成长吉召，深负甲科期。白发堂前泪，青鸾镜里悲。不堪歌楚些，临楮益凄其。
搂山坡
作者：江源
朝代：明

上下此坡难，石多荆棘殷。几经来往客，真是利名关。风俗非吾土，莺花似故山。山灵休我叹，王事未应闲。
播川驿闲坐
作者：江源
朝代：明

宦情愁独客，光景过三春。白发不私我，青山常对人。地偏尘鞅少，日落鹊声频。人坐能忘此，真成物外身。
支总兵索题剑次周太仆韵
作者：江源
朝代：明

龙泉三尺镇相随，出匣光芒照斗箕。新淬鸊鹈愁魍魉，旧埋冤狱泣雄雌。尚方欲请诛奸佞，帐下曾经斩艳姬。见说三边烽火息，将军持此莫忘危。
放歌行
作者：江源
朝代：明

我生不与草木同，胸中慷慨气吐虹。经纶于我若固有，古人糟粕何须攻。也曾独对黄金殿，也曾三挂天山弓。蹉跎岁月苟不学，昨日少年今老翁。人生万事无不有，世故浮云变苍狗。逆旅匆匆谁百年，贵贱古今骨同朽。走马红尘三十秋，老大徒伤未回首。腹中不生丁固松，门前学种陶潜柳。淮阴事业绝世奇，胡为富贵昧先几。狗烹兔死良可惜，钟室千年怨阿谁。不闻三杰中更杰，封留先与赤松期。功成身退乃天道，不然鸟喙终见疑。令人不如古人好，为官未老休官早。我且五湖归去来，黄菊青尊任倾倒。生前若不各尽欢，死后身名亦枯槁。试看金谷旧池台，败瓦颓垣没秋草。
断肠曲
作者：江源
朝代：明

去年春去花已摧，今年春至花仍开。花开花谢春长在，镜里红颜那复回。对此怆怀抱，所思在远道。望君君不归，其雨日杲杲。膏沐不复施，蛾眉为谁扫。容色不如花，忧伤以终老。
新喻道中二首
作者：江源
朝代：明

客路心长倦，乡园思忍抛。暝鸦栖木末，晴雨落松稍。冈古无龙卧，泉清是虎跑。宦涂成底事，只合粤山巢。驿路三春暮，江城四月交。柳花方结阵，雏燕下离巢。危栈防泥滑，羸骖怯岭坳。山中人最乐，终日醉衡茅。
新喻道中二首·其一
作者：江源
朝代：明

客路心长倦，乡园思忍抛。暝鸦栖木末，晴雨落松稍。冈古无龙卧，泉清是虎跑。宦涂成底事，只合粤山巢。
新喻道中二首·其二
作者：江源
朝代：明

驿路三春暮，江城四月交。柳花方结阵，雏燕下离巢。危栈防泥滑，羸骖怯岭坳。山中人最乐，终日醉衡茅。
早朝六首
作者：江源
朝代：明

未央朝谒正逶迤，北极长尊仰圣时。曙色惭分双阙下，春光欲上万年枝。云开五凤楼层矗，花覆千官淑景移。四海一家无事日，和鸣双凤喜来仪。万国圭璋捧赭袍，春云送色晓鸡号。风传漏刻星河曙，云卷珠帘剑佩高。金殿烟霞浮黼扆，羽林冠盖竖旌旄。君臣契合同尧舜，池上于今有凤毛。绛帻鸡人报晓筹，九重春色满龙楼。春生玉藻寒初落，道在金滕世不忧。乡月又临仙掌动，御香长傍衮龙浮。太平天子朝元日，万寿声长绕冕旒。大明宫殿郁苍苍，绕仗偏随鹓鹭行。五夜漏声催晓箭，九重春色绚天光。千条弱柳垂青琐，一朵红云捧玉皇。应叹冯唐衰且拙，可能垂白待文王。未央月晓度疏钟，清跸鸣鸾出禁中。九陌尘埃千骑合，万方声教一时同。金泥照耀传中旨，玉佩成行引上公。朝罢香烟携满袖，却疑身在广寒宫。天仗霄严建羽旄，蓬莱正殿压云鳌。旌旗日暖龙蛇动，黄道天开紫极高。瑞气迥浮青玉案，日华摇动郁金袍。侍臣此日沾恩赐，敷奏明时岂惮劳。
早朝六首·其一
作者：江源
朝代：明

未央朝谒正逶迤，北极长尊仰圣时。曙色惭分双阙下，春光欲上万年枝。云开五凤楼层矗，花覆千官淑景移。四海一家无事日，和鸣双凤喜来仪。
早朝六首·其三
作者：江源
朝代：明

绛帻鸡人报晓筹，九重春色满龙楼。春生玉藻寒初落，道在金滕世不忧。乡月又临仙掌动，御香长傍衮龙浮。太平天子朝元日，万寿声长绕冕旒。
早朝六首·其二
作者：江源
朝代：明

万国圭璋捧赭袍，春云送色晓鸡号。风传漏刻星河曙，云卷珠帘剑佩高。金殿烟霞浮黼扆，羽林冠盖竖旌旄。君臣契合同尧舜，池上于今有凤毛。
早朝六首·其五
作者：江源
朝代：明

未央月晓度疏钟，清跸鸣鸾出禁中。九陌尘埃千骑合，万方声教一时同。金泥照耀传中旨，玉佩成行引上公。朝罢香烟携满袖，却疑身在广寒宫。
早朝六首·其六
作者：江源
朝代：明

天仗霄严建羽旄，蓬莱正殿压云鳌。旌旗日暖龙蛇动，黄道天开紫极高。瑞气迥浮青玉案，日华摇动郁金袍。侍臣此日沾恩赐，敷奏明时岂惮劳。
早朝六首·其四
作者：江源
朝代：明

大明宫殿郁苍苍，绕仗偏随鹓鹭行。五夜漏声催晓箭，九重春色绚天光。千条弱柳垂青琐，一朵红云捧玉皇。应叹冯唐衰且拙，可能垂白待文王。
春宫词
作者：江源
朝代：明

细草东风满宫绿，春色薰人倦装束。小姬莫漫捲帘看，咫尺长门限黄屋。绛缕重封旧守宫，朱颜不与花争红。人闲昼静重门闭，雨打梨花睡正浓。
春日漫兴二首
作者：江源
朝代：明

松州三月东风煖，雪释千山水涨溪。莫谓天涯春不到，粉团花发鹧鸪啼。青山绕郭水穿城，草绿天南万里情。几度寄书书不到，东风吹泪欲沾缨。
春日漫兴二首·其一
作者：江源
朝代：明

松州三月东风煖，雪释千山水涨溪。莫谓天涯春不到，粉团花发鹧鸪啼。
春日漫兴二首·其二
作者：江源
朝代：明

青山绕郭水穿城，草绿天南万里情。几度寄书书不到，东风吹泪欲沾缨。
春晓曲次清风亭稿韵
作者：江源
朝代：明

晓掀珠箔迎朝阳，春思撩人空断肠。寒多鹦鹉语犹涩，露渍荼蘼花正香。朝来料峭凝脂冽，却忆东风去年别。梨花开又逼清明，不道归期过三月。
春草图
作者：江源
朝代：明

不为王孙日唤愁，谩将书带伴牙筹。无端生意同吾意，或恐伊人又姓周。
春闺怨
作者：江源
朝代：明

似共东风别有因，湿云如梦雨如尘。封题锦字凝新思，暗掷金钱卜远人。岭树重遮千里目，莺花又度一番春。相思相见知何日，犹隔千山与万津。
春闺词
作者：江源
朝代：明

何事年年别藁砧，东风庭院独沉唫。落花飞絮午愁寂，燕语莺啼春色深。昼锦莫停桑下节，冰清休拾路傍金。相思相见知何日，且傍花前看玉簪。
春雪
作者：江源
朝代：明

松州三月一尺雪，山城十日一日情。蜀人忍耐越人冷，北山惨淡南山明。边兵每苦春衣薄，土俗先占秋麦成。此事可愁亦可喜，呼儿酌酒聊为情。
晓出广灵
作者：江源
朝代：明

寒芜满地北风尖，扑面霜威折短髯。住马欲寻沽酒店，荒山何处觅青帘。
晓发播州
作者：江源
朝代：明

客子始醒孤馆梦，山城又听五更钟。鸡声送□窗生白，风气穿棂烛荡红。道上清尘嘶四牡，车前黄纸护双龙。如今蜀道平如掌，不数相如负弩□。
晓发进贤
作者：江源
朝代：明

月色留墙角，晨光隐市楼。山人方转枕，游子已乘辀。鸡唱催晴旭，林霖湿弊裘。回头看朝市，应不似林丘。
晚发綦江
作者：江源
朝代：明

昨来初驻马，今日复登舟。新水弥沙岸，斜阳入舵楼。酷吟诗作伴，不饮酒为雠。明发知何地，江津天际头。
暮春言怀五首
作者：江源
朝代：明

柳底花阴压路尘，风光别我苦吟身。春风堪赏还堪恨，一片花飞减却春。一片花飞减却春，半随流水半随尘。临阶一盏悲春酒，似共东风别有因。似共东风别有因，一年生意属流尘。断肠芳草连天碧，带叶梨花独送春。带叶梨花独送春，先期零落更愁人。莫辞酒盏十分醉，明日池塘是绿阴。明日池塘是绿阴，池边扶杖欲闲吟。一春酒费知多少，谁乞长安取酒金。
暮春言怀五首·其一
作者：江源
朝代：明

柳底花阴压路尘，风光别我苦吟身。春风堪赏还堪恨，一片花飞减却春。
暮春言怀五首·其三
作者：江源
朝代：明

似共东风别有因，一年生意属流尘。断肠芳草连天碧，带叶梨花独送春。
暮春言怀五首·其二
作者：江源
朝代：明

一片花飞减却春，半随流水半随尘。临阶一盏悲春酒，似共东风别有因。
暮春言怀五首·其五
作者：江源
朝代：明

明日池塘是绿阴，池边扶杖欲闲吟。一春酒费知多少，谁乞长安取酒金。
暮春言怀五首·其四
作者：江源
朝代：明

带叶梨花独送春，先期零落更愁人。莫辞酒盏十分醉，明日池塘是绿阴。
月槎次卞华伯韵
作者：江源
朝代：明

吴中有客神仙流，夜月乘槎海上秋。直过昆崙寻禹穴，又从河汉问牵牛。三山缥缈蓬莱近，万水苍茫岛屿浮。一自君平占斗后，几人高兴共君不。
月溪为孝宗赐题次邝藻舟韵
作者：江源
朝代：明

月色溪流万派秋，山人坐□足销忧。鹿门已共孤高兴，牛渚何须汗漫游。波印冰轮同上下，影翻银浪自沉浮。此情此景知谁会，我复弦歌着一舟。
有怀德馨世赏二同年
作者：江源
朝代：明

宣溪英迈浣灵豪，万里青云两凤毛。握手始为三日别，相思翻觉寸心劳。匡时事业卑王猛，垂世文章叹楚骚。坐掩船窗对孤烛，何时尊酒赋同袍。
有所思
作者：江源
朝代：明

西方有佳人，容颜凛冰玉。素蓄窈窕姿，内政亦雍肃。纤纤擢素手，当户理丝竹。我思往从之，高居远河曲。欲渡川无梁，欲御车乏辐。思将魂梦欢，愿挹此清淑。反侧寐不成，我心转捞摝。心思谁代宣，寸肠转双毂。安得同车归，贮之黄金屋。
望城坡去偏桥十里
作者：江源
朝代：明

望城坡上望偏桥，城郭差参物色饶。千涧浮花春水碧，万山推翠晓烟消。利名客子来还去，风雨鸡声莫复朝。今日登临重回首，乡关迢递雁书遥。
望夏屋山在代州东三十里
作者：江源
朝代：明

夏屋崔嵬四面开，攒青飞翠望中回。何人当日操铜斗，曾向山中灭代来。
望应州城
作者：江源
朝代：明

健马行行喜骏奔，应州城郭望中尊。南山崒嵂瞻龙首，北岭缤纷认雁门。满路霜风凋玉树，一行归鸟送黄昏。四方弧矢男儿志，落日惊沙莫断魂。
望怀来城柬吴水部
作者：江源
朝代：明

少时见说怀来卫，今日怀来在眼中。禾忝高低连汉土，边垣缭绕障腥风。军麾整饬元戎老，王事贤劳水部同。千里前驱多负弩，相如使节未为雄。
杨白花
作者：江源
朝代：明

杨白花，太轻薄。飞出宫墙何所之，上下随风恣飘泊。恼此风花不恋枝，佳人金屋颦蛾眉。渡江一去不再返，哀歌声里徒相思。
松坎驿端午
作者：江源
朝代：明

五月双旌度夜郎，又从山驿过端阳。青螺丹荔思吾土，野艾溪蒲非故乡。旅邸有诗酬令节，官厨无粽疗饥肠。日长清坐成寥落，满耳鹃声漫自伤。
松州分司遣怀
作者：江源
朝代：明

人生随地可徜徉，莫道松州是异乡。忙处不如闲处乐，老时方忆少时狂。壮观每喜青山近，高卧堪供白日长。若得圣恩怜朽拙，归舟三峡趁秋凉。
松州即事四十韵
作者：江源
朝代：明

松潘何崎岖，藩屏我全蜀。城郭半据山，山椒戍兵屋。王垒入望遥，金蓬插天绿。时候绝氛祲，天气颇清淑。风洞迤逦来，雪栏似堆玉。偏桥起冰崖，险径傍山麓。分水灌两河，如雷震坤轴。孤城限番汉，谙羌别生熟。闾阎列蜂房，郊野屯蓄牧。秋冬重雪霰，春夏少温燠。水寒无嘉鱼，地冻乏美谷。小麦但芃芃，青科亦彧彧。粉团岂奇葩，圆根当嘉蔌。号风饶长松，辟俗鲜脩竹。春到不闻鹃，秋来亦无菊。犏牛日鬻市，甘松气披馥。男女乏礼度，颇似郑卫俗。不识耕织劳，但美食与服。胡为出纳地，玩法纷驰逐。观风费督责，中心亦惭恧。谁为哀寡妻，我复念茕独。东西南北人，百货此辏辐。兹土虽靡产，肥鲜足水陆。守戍十卫兵，输挽列郡粟。奔走日夕劳，能不起怨讟。羌妇出负薪，羌儿亦贩犊。砗磲饰辫发，铜镯喜妆束。毡被长覆硕，桶裙不掩足。碉房散以居，羊膀灸而卜。禦寒布撚毛，交易契刻木。乳酪供茶汤，馓巴代饘粥。闻此惕我心，见此眩我目。筹边经年废，镇松倚云矗。韦李远千载，孰可继芳躅。恩威仗明主，纪纲赖吾属。大将号令明，偏裨亦整肃。无数胸中甲，岂但十万镞。如日丽中天，传语十五□。我行且抚绥，不忍致穷黩。毋□大羊性，毋肆虎狼毒。从此须革心，享兹太平福。
松州即事四首
作者：江源
朝代：明

百雉孤城万仞山，边烽无警戍兵闲。安危倚伏寻常事，为报将军莫破颜。万里边城草木春，我来遭际太平辰。镇松楼起筹边废，谁道今人让古人。周遭山色护松城，万井烟花老眼明。幸喜诸番乐耕耨，吾徒容易莫谈兵。边境虽安敢忘危，四时笳鼓竖旌麾。更闻细柳将军令，壮士怀归不敢归。
松州即事四首·其一
作者：江源
朝代：明

百雉孤城万仞山，边烽无警戍兵闲。安危倚伏寻常事，为报将军莫破颜。
松州即事四首·其三
作者：江源
朝代：明

周遭山色护松城，万井烟花老眼明。幸喜诸番乐耕耨，吾徒容易莫谈兵。
松州即事四首·其二
作者：江源
朝代：明

万里边城草木春，我来遭际太平辰。镇松楼起筹边废，谁道今人让古人。
松州即事四首·其四
作者：江源
朝代：明

边境虽安敢忘危，四时笳鼓竖旌麾。更闻细柳将军令，壮士怀归不敢归。
松州寒食四首
作者：江源
朝代：明

寒食千山雨，春风万户烟。风光非故土，身世在穷边。旧冢孤穿穴，新坟妇哭天。无端增客恨，目断粤山阡。三月古松州，春风亦似秋。天涯游子泪，寒食异乡愁。麦饭思先垄，棠梨忆故丘。浮名还自累，归计更谁由。寒食又清明，偏伤粤客情。悲哀闻寡妇，寥妇住孤城。雨洗山松净，风摇陇麦清。西邻且沽酒，微饮醉还醒。十月荒城住，三春故国思。不堪寒食雨，偏助旅人悲。节至那无酒，囊空赖有诗。天涯牢落甚，独坐对痴儿。
松州寒食四首·其一
作者：江源
朝代：明

寒食千山雨，春风万户烟。风光非故土，身世在穷边。旧冢孤穿穴，新坟妇哭天。无端增客恨，目断粤山阡。
松州寒食四首·其三
作者：江源
朝代：明

寒食又清明，偏伤粤客情。悲哀闻寡妇，寥妇住孤城。雨洗山松净，风摇陇麦清。西邻且沽酒，微饮醉还醒。
松州寒食四首·其二
作者：江源
朝代：明

三月古松州，春风亦似秋。天涯游子泪，寒食异乡愁。麦饭思先垄，棠梨忆故丘。浮名还自累，归计更谁由。
松州寒食四首·其四
作者：江源
朝代：明

十月荒城住，三春故国思。不堪寒食雨，偏助旅人悲。节至那无酒，囊空赖有诗。天涯牢落甚，独坐对痴儿。
松鹤卷为刘太守题
作者：江源
朝代：明

半亩松阴覆草亭，数声鹤泪彻秋冥。五侯池馆多歌舞，不及君家此味清。
栗子岭在沅州四十里
作者：江源
朝代：明

栗岭嵯峨千万寻，肩车乘我快登临。眼前数点青山小，足侧千岩碧树深。奇怪可能摩诘画，形容须倩谪仙吟。啼鹃催得残春去，又听疏林变夏禽。
桃源分司次沈仲律先生题壁三首
作者：江源
朝代：明

骢马行行盻蜀都，王尊高兴可能无。路经全楚吟怀壮，书绝三春望眼枯。忤世也知缘性僻，病身端不为诗癯。且看一派湘沅水，没尽春江百尺芦。登山临水兴悠然，安得闲行作地仙。千室歌谣堪我采，十年逋税肯民蠲。长途几月劳筋骨，重担何人任背肩。去去不须檐尹卜，殆将行止付苍天。十里肩舆又渡江，江晴沙煖燕飞双。楚山花果诗堪写，蜀道风波志欲降。野哭村舂闻北里，凉天高枕忆南窗。桃源馆里停车晚，坦腹藤床足抵杠。
桃源分司次沈仲律先生题壁三首·其一
作者：江源
朝代：明

骢马行行盻蜀都，王尊高兴可能无。路经全楚吟怀壮，书绝三春望眼枯。忤世也知缘性僻，病身端不为诗癯。且看一派湘沅水，没尽春江百尺芦。
桃源分司次沈仲律先生题壁三首·其三
作者：江源
朝代：明

十里肩舆又渡江，江晴沙煖燕飞双。楚山花果诗堪写，蜀道风波志欲降。野哭村舂闻北里，凉天高枕忆南窗。桃源馆里停车晚，坦腹藤床足抵杠。
桃源分司次沈仲律先生题壁三首·其二
作者：江源
朝代：明

登山临水兴悠然，安得闲行作地仙。千室歌谣堪我采，十年逋税肯民蠲。长途几月劳筋骨，重担何人任背肩。去去不须檐尹卜，殆将行止付苍天。
桃源图二首为周惟中赋
作者：江源
朝代：明

忆自秦人相赵高，桃花源里避英豪。天王一统今明圣，那得山人学种桃。避地移家不记时，碧桃流水自幽居。衣冠旧物今馀几，藏得先秦数卷书。
桃源图二首为周惟中赋·其一
作者：江源
朝代：明

忆自秦人相赵高，桃花源里避英豪。天王一统今明圣，那得山人学种桃。
桃源图二首为周惟中赋·其二
作者：江源
朝代：明

避地移家不记时，碧桃流水自幽居。衣冠旧物今馀几，藏得先秦数卷书。
桐梓驿书壁
作者：江源
朝代：明

驿馆荒凉绿树殷，驿门长掩雨苔班。时时野鸟撩人乐，日日溪云伴吏闲。一夜思家添白发，十年縻禄负青山。明朝又说经松坎，曲径长坡在在攀。
桑中曲
作者：江源
朝代：明

五马骤从东，桑中无路通。使君休调笑，君妇恐如侬。
梁天人哀挽代董宪副作
作者：江源
朝代：明

独怜德耀配梁鸿，闻道闺门更肃雍。教子诗书成伟器，蔫蘋宗庙想遗容。班衣谩渍当时泪，手线犹存旧日缝。凤诰重颁天宠在，龙光偏照陇山松。
梅文渊南还病目不及送因书此遗之
作者：江源
朝代：明

吾兄复命归南台，自叹病目不能开。邂逅无因一饯送，都城祖席孤离杯。百年会合知有几，红颜白发恒相催。浮世难逢此开口，不但离索令心哀。临岐顾我良独厚，议论慷慨开余怀。已而揖我便分手，苍忙上马扬鞭回。伟矣源清老乡友，卓哉敦实真吾侪。千里烦君一致意，情长纸短书难裁。钟山淮甸青且碧，锦囊赋咏多佳哉。南都十月想已到，好音多寄双鱼来。
楚妃歌
作者：江源
朝代：明

章华台上灯交辉，君王射猎云梦归。六宫歌吹连夜发，众中独愧无樊姬。
次丘太守韵留别高良佐郎中
作者：江源
朝代：明

揖别行行马首东，望穷燕冀入提封。云山落日恐行客，霖雨保时起卧龙。汉戍月明人出塞，胡天云净雁横峰。离群且莫生新恨，人世何尝有定踪。
次丘苏州宫词二首
作者：江源
朝代：明

花开花落自年年，薄命生来敢怨天。长信门前春草合，望仙楼上晚妆妍。监宫闭户收双钥，侍女笼灯照独眠。犹胜汉宫人出塞，梦魂容易到君边。莫道宫中离恨长，人间无地不炎凉。越罗敢忘君前赐，秦鬓新添镜里霜。赤凤不来愁汉燕，前鱼将弃泣龙阳。千金羞买相如赋，白首长门也不妨。
次丘苏州宫词二首·其一
作者：江源
朝代：明

花开花落自年年，薄命生来敢怨天。长信门前春草合，望仙楼上晚妆妍。监宫闭户收双钥，侍女笼灯照独眠。犹胜汉宫人出塞，梦魂容易到君边。
次丘苏州宫词二首·其二
作者：江源
朝代：明

莫道宫中离恨长，人间无地不炎凉。越罗敢忘君前赐，秦鬓新添镜里霜。赤凤不来愁汉燕，前鱼将弃泣龙阳。千金羞买相如赋，白首长门也不妨。
次临江布政分司题壁韵
作者：江源
朝代：明

春蚕唧唧枕边闻，衾冷还凭宿火薰。可奈思乡眠不稳，坐消残烛夜初分。剪灯雨馆检书看，今古关心事百端。若得归休是真乐，山中何必炼还丹。
次临江布政分司题壁韵·其一
作者：江源
朝代：明

春蚕唧唧枕边闻，衾冷还凭宿火薰。可奈思乡眠不稳，坐消残烛夜初分。
次临江布政分司题壁韵·其二
作者：江源
朝代：明

剪灯雨馆检书看，今古关心事百端。若得归休是真乐，山中何必炼还丹。
次九日遣兴韵
作者：江源
朝代：明

九日芳尊须共酌，十年宦辙未能回。醉来易撼愁城破，谁道难逢叹口开。身世但教如栗里，功名何必上云台。秦皇汉武今安在，五祚阿房一劫灰。
次何都宪村居秋兴八首
作者：江源
朝代：明

风堕争枝鹊，霜乾抱叶蜩。江村秋欲暮，茆屋雨初消。病酒心常怯，耽诗思欲飘。孤怀寄牢落，大雅日寥寥。江湖悬北关，杖屦出东郊。落日照林麓，西风空燕巢。功名轻似叶，行止叹非匏。我被浮荣缚，何年共结茆。长林兴不浅，虚室昼无哗。我欲荐徐孺，谁当退子瑕。诗催前浦雨，人对短篱花。洛社归来后，能忘拜白麻。归来乡土乐，不记马蹄忙。秋至菊浮蚁，时登粟满仓。百年心愿毕，一榻梦□凉。寄语贪饕者，何须百转肠。逢人问稼穑，观历感年华。酒熟邀邻舍，诗成对菊花。渚莲经雨褪，溪竹□风斜。绿野堂开后，高情讵未涯。野外秋光薄，眼前诗思浓。耻居元亮后，不学孟京穷。引水浇慈竹，开场种木通。东华尘土客，垂老尚飞蓬。处处西风暮，村村宿雨晴。山花停午落，潭水到秋清。不勒燕然石，何须麟阁名。江边时独立，闲听棹歌声。山中秋已尽，林下日偏长。玉瓮泼醅绿，磁盘剥蟹黄。美蓉屯宿露，枫叶染新霜。坐领青蘋末，徐徐一味凉。
次何都宪村居秋兴八首·其一
作者：江源
朝代：明

风堕争枝鹊，霜乾抱叶蜩。江村秋欲暮，茆屋雨初消。病酒心常怯，耽诗思欲飘。孤怀寄牢落，大雅日寥寥。
次何都宪村居秋兴八首·其七
作者：江源
朝代：明

处处西风暮，村村宿雨晴。山花停午落，潭水到秋清。不勒燕然石，何须麟阁名。江边时独立，闲听棹歌声。
次何都宪村居秋兴八首·其三
作者：江源
朝代：明

长林兴不浅，虚室昼无哗。我欲荐徐孺，谁当退子瑕。诗催前浦雨，人对短篱花。洛社归来后，能忘拜白麻。
次何都宪村居秋兴八首·其二
作者：江源
朝代：明

江湖悬北关，杖屦出东郊。落日照林麓，西风空燕巢。功名轻似叶，行止叹非匏。我被浮荣缚，何年共结茆。
次何都宪村居秋兴八首·其五
作者：江源
朝代：明

逢人问稼穑，观历感年华。酒熟邀邻舍，诗成对菊花。渚莲经雨褪，溪竹□风斜。绿野堂开后，高情讵未涯。
次何都宪村居秋兴八首·其八
作者：江源
朝代：明

山中秋已尽，林下日偏长。玉瓮泼醅绿，磁盘剥蟹黄。美蓉屯宿露，枫叶染新霜。坐领青蘋末，徐徐一味凉。
次何都宪村居秋兴八首·其六
作者：江源
朝代：明

野外秋光薄，眼前诗思浓。耻居元亮后，不学孟京穷。引水浇慈竹，开场种木通。东华尘土客，垂老尚飞蓬。
次何都宪村居秋兴八首·其四
作者：江源
朝代：明

归来乡土乐，不记马蹄忙。秋至菊浮蚁，时登粟满仓。百年心愿毕，一榻梦□凉。寄语贪饕者，何须百转肠。
次何都宪村居秋兴八首弘治五年九月八日司空戴先生召诸公为白去寺之游归途间张靖州有九日遣怀之作遂次其韵十四首·其一
作者：江源
朝代：明
体裁：五言律诗

故国逢重九，登高望眼开。此时堪适意，落日未须催。莫惜题糕句，休辞泛菊杯。凉风吹酒醒，骑马北门回。
次倪学士韵答庄孔易
作者：江源
朝代：明

侧闻世事乱如丝，不似山中掩耳时。俗子岂知黄犬叹，先生独赋白驹诗。少归栗里犹嫌晚，老识荆州未恨迟。回首定山空抱愧，西风尘土日奔驰。
次倪韵答丘苏州三首
作者：江源
朝代：明

北风猎猎雨丝丝，东阁相逢话许时。宾主且欢尊有绿，江山休叹我无诗。松筠旧隐归应早，桃柳新知乐未迟。今日葛溪如有约，扁舟东下又同驰。百粤荒庐生网丝，红尘奔走许多时。室无拙妇长藏酒，涂遇先生数赠诗。南客怀归心耿耿，北风吹水棹迟迟。凭君寄语饶州守，岁暮天涯尚载驰。财赋东南似蚕丝，民劳又值转输时。庙堂累诏曾蠲税，闾巷何人复采诗。行路有歌心靡靡，宽民无术意迟迟。素餐已负清朝禄，敢望君恩劳载驰。
次倪韵答丘苏州三首·其一
作者：江源
朝代：明

北风猎猎雨丝丝，东阁相逢话许时。宾主且欢尊有绿，江山休叹我无诗。松筠旧隐归应早，桃柳新知乐未迟。今日葛溪如有约，扁舟东下又同驰。
次倪韵答丘苏州三首·其三
作者：江源
朝代：明

财赋东南似蚕丝，民劳又值转输时。庙堂累诏曾蠲税，闾巷何人复采诗。行路有歌心靡靡，宽民无术意迟迟。素餐已负清朝禄，敢望君恩劳载驰。
次倪韵答丘苏州三首·其二
作者：江源
朝代：明

百粤荒庐生网丝，红尘奔走许多时。室无拙妇长藏酒，涂遇先生数赠诗。南客怀归心耿耿，北风吹水棹迟迟。凭君寄语饶州守，岁暮天涯尚载驰。
次内翰王世赏见寄韵
作者：江源
朝代：明

非才不敢负明时，不是三宜即二宜。泉石养恬输野老，簿书流汗叹痴儿。家无楚客千头橘，囊有宣溪百首诗。再拟螺川寻旧约，放歌载酒莫愆期。位重望高人共羡，官贫能薄我相宜。夔龙在位宁忧世，贤否从天总付儿。千日独醒非恶酒，一生长瘦不因诗。刘郎莫道花期隔，犹有玄都观里期。湖山无地不经过，太华峰头瀚海波。老眼谩劳观鬻子，奇功何必夺蓬婆。万场富贵知谁在，半纸功名奈我何。耳热酒酣长一叹，叹他白石夜中歌。客里光阴五十过，每因名利却奔波。老休北里买娇妾，寒即南邻借脚婆。文字直须追董贾，诗家长叹步阴何。沾襟谩想柴桑老，赋得闲情对酒歌。
次内翰王世赏见寄韵·其一
作者：江源
朝代：明

非才不敢负明时，不是三宜即二宜。泉石养恬输野老，簿书流汗叹痴儿。家无楚客千头橘，囊有宣溪百首诗。再拟螺川寻旧约，放歌载酒莫愆期。
次内翰王世赏见寄韵·其三
作者：江源
朝代：明

湖山无地不经过，太华峰头瀚海波。老眼谩劳观鬻子，奇功何必夺蓬婆。万场富贵知谁在，半纸功名奈我何。耳热酒酣长一叹，叹他白石夜中歌。
次内翰王世赏见寄韵·其二
作者：江源
朝代：明

位重望高人共羡，官贫能薄我相宜。夔龙在位宁忧世，贤否从天总付儿。千日独醒非恶酒，一生长瘦不因诗。刘郎莫道花期隔，犹有玄都观里期。
次内翰王世赏见寄韵·其四
作者：江源
朝代：明

客里光阴五十过，每因名利却奔波。老休北里买娇妾，寒即南邻借脚婆。文字直须追董贾，诗家长叹步阴何。沾襟谩想柴桑老，赋得闲情对酒歌。
次刘巡按韵
作者：江源
朝代：明

从事何曾怨独贤，东吴西浙旧因缘。身驰水陆三千里，心在云霄尺五天。客路风光催我老，故山尘榻借人眠。进贤馆里停车晚，泼面霜风折短髯。
次前韵
作者：江源
朝代：明

官职何须热，繁华独厌春。十年淹俗吏，何日作闲人。山水贻情远，松筠入梦频。红尘徒扰扰，老却百年身。
次前韵
作者：江源
朝代：明

易嬴为吕秦已亡，不待肉袒军门降。避世不但桃源人，秦宫女子华山藏。草衣木食猿鹤侣，花开叶脱惊寒暑。咸阳回首楚炬红，百二山河谁是主。忆昔同随玉辇踪，承恩直入阿房宫。屈指于今几人在，白杨冢上生悲风。蛾眉羞见秦为虏，宁化山头石，不作降王妇。谁道人生妇人苦，秦宫莫叹成劫灰，君不见当时骊山哭妖母。
次前韵二首
作者：江源
朝代：明

银杯缟带状多奇，一色乾坤掩太微。越女肌肤休妒白，谢家庭院谩交飞。万人鼓舞占春麦，五夜光芒夺曙辉。忆得东华寒待漏，玉龙千丈晃朝衣。入幕轻明扑地繁，失踪狐兔满郊原。人间玉树春妆点，天上银河夜倒翻。潘鬓斜侵吟阿可，渔蓑堪画付张谖。邹枚已去相如老，谁赋梁园为返魂。
次前韵二首·其一
作者：江源
朝代：明

银杯缟带状多奇，一色乾坤掩太微。越女肌肤休妒白，谢家庭院谩交飞。万人鼓舞占春麦，五夜光芒夺曙辉。忆得东华寒待漏，玉龙千丈晃朝衣。
次前韵二首·其二
作者：江源
朝代：明

入幕轻明扑地繁，失踪狐兔满郊原。人间玉树春妆点，天上银河夜倒翻。潘鬓斜侵吟阿可，渔蓑堪画付张谖。邹枚已去相如老，谁赋梁园为返魂。
次前韵答僧萼天瑞
作者：江源
朝代：明

惠休留我少停骖，凉雨清樽半日谈。欲向东林结诗社，不堪归思满江南。
次前韵答周司训
作者：江源
朝代：明

千里神交不约来，叹颜今日为谁开。尊前莫作离群恶，江上仍携送别杯。赠我好诗淩鲍谢，看君高义迫陈雷。故人期我和羹业，浅薄惭非传说梅。
次前韵答林司训
作者：江源
朝代：明

好似乘船访戴来，一时倾盖壮怀开。相逢未拟偿诗债，揖别先须送酒杯。东郭白云西郭树，南山红日北山雷。天涯正尔相思苦，江上何人奏落梅。
次前韵送陈进士
作者：江源
朝代：明

弱冠登瀛试粉闱，新裁宫锦籍金闺。纂修手笔同燕许，璀璨文章照鲁齐。南国观风春驻马，东华待漏晓闻鸡。报恩寺里重经处，细认笼纱是旧题。
次前韵送麦景实
作者：江源
朝代：明

葛溪聚首未三月，把擘尊前可厌重。江上星槎惭博望，眼中豪气见元龙。一声白雁送霜信，满树黄柑催早冬。明发不堪南北别，看君千里驾长风。
次叶浩然韵四首
作者：江源
朝代：明

旅食长安春复秋，忆君高卧在林丘。十年尘土燕云外，两屐烟霞越岭头。靖节有诗思入社，仲宣无赋倦登楼。炎风朔雪遥相隔，消息多烦寄水流。莫向西风怨不平，征君高义付乡评。万年宇宙皆吾舍，一束诗书了此生。少室高居非索价，灞陵深隐岂沽名。自惭苦被浮名缚，安得山中共此情。终日衡门掩薜萝，百年身世此中过。科头熟睡三竿日，抱膝长吟五噫歌。萧散人间真自得，荣枯身后更谁多。先生诗思浓如酒，倡和须寻水部何。鹿门深处有柴扃，不是刘郎旧所经。一榻清风庭草绿，百年高隐竹书馨。英雄不博诗千首，世事何如酒半醒。此日低头拜东野，从今人仰少微星。
次叶浩然韵四首·其一
作者：江源
朝代：明

旅食长安春复秋，忆君高卧在林丘。十年尘土燕云外，两屐烟霞越岭头。靖节有诗思入社，仲宣无赋倦登楼。炎风朔雪遥相隔，消息多烦寄水流。
次叶浩然韵四首·其三
作者：江源
朝代：明

终日衡门掩薜萝，百年身世此中过。科头熟睡三竿日，抱膝长吟五噫歌。萧散人间真自得，荣枯身后更谁多。先生诗思浓如酒，倡和须寻水部何。
次叶浩然韵四首·其二
作者：江源
朝代：明

莫向西风怨不平，征君高义付乡评。万年宇宙皆吾舍，一束诗书了此生。少室高居非索价，灞陵深隐岂沽名。自惭苦被浮名缚，安得山中共此情。
次叶浩然韵四首·其四
作者：江源
朝代：明

鹿门深处有柴扃，不是刘郎旧所经。一榻清风庭草绿，百年高隐竹书馨。英雄不博诗千首，世事何如酒半醒。此日低头拜东野，从今人仰少微星。
次同寅陈吉夫雪诗韵四首
作者：江源
朝代：明

纷纷玉花天地明，衾绸便觉栗烈生。聚星堂上有佳句，暖寒会中多宿酲。幽人乘兴访剡曲，将军侵夜入蔡城。台瑞更喜勍敌柏，挺然苍翠何其清。欺梅妒舞足轻明，何处寻诗兴倍生。白屋号寒无宿火，朱门纵酒有馀酲。玉龙缭绕黄金阙，银海周遭铁瓮城。叹我非才真强和，简斋吟骨逼人清。天地光摇夺曙明，闭门僵卧叹袁生。蓝关逐客愁行马，金帐粗人病宿酲。冻合已平三叉路，花飞不到五羊城。西湖尚忆孤山趣，并与梅花一样清。雪花如掌搅空明，陡送寒威半夜生。我喜万家占宿麦，谁将五斗解馀酲。兔园授简怜司马，驴背裁诗付管城。明晓起看风纪地，琼台银树不胜清。
次同寅陈吉夫雪诗韵四首·其一
作者：江源
朝代：明

纷纷玉花天地明，衾绸便觉栗烈生。聚星堂上有佳句，暖寒会中多宿酲。幽人乘兴访剡曲，将军侵夜入蔡城。台瑞更喜勍敌柏，挺然苍翠何其清。
次同寅陈吉夫雪诗韵四首·其三
作者：江源
朝代：明

天地光摇夺曙明，闭门僵卧叹袁生。蓝关逐客愁行马，金帐粗人病宿酲。冻合已平三叉路，花飞不到五羊城。西湖尚忆孤山趣，并与梅花一样清。
次同寅陈吉夫雪诗韵四首·其二
作者：江源
朝代：明

欺梅妒舞足轻明，何处寻诗兴倍生。白屋号寒无宿火，朱门纵酒有馀酲。玉龙缭绕黄金阙，银海周遭铁瓮城。叹我非才真强和，简斋吟骨逼人清。
次同寅陈吉夫雪诗韵四首·其四
作者：江源
朝代：明

雪花如掌搅空明，陡送寒威半夜生。我喜万家占宿麦，谁将五斗解馀酲。兔园授简怜司马，驴背裁诗付管城。明晓起看风纪地，琼台银树不胜清。
次周太仆客中九日韵
作者：江源
朝代：明

去年重九长安第，儿女团栾酒一尊。今日偶逢萍水会，故人邀赏菊花根。苦吟倦去诗应涩，纵饮狂来海欲吞。佳节与君须抚掌，百年光景一黄昏。
次周太仆韵兼赠支总兵时在支公席上
作者：江源
朝代：明

使节南行代郡来，相逢文武尽奇才。将军韬略雄诸将，太仆文章照上台。万里旌幢新节制，六经根本旧滋培。岂知萍水逢嘉会，倾倒尊前未似回。
次官汝清伤雨韵
作者：江源
朝代：明

久雨淋漓水溢城，汗渠何处觅深情。九逵迢递埋车辙，八表空濛恼客情。平地黍苗随汨没，逆流鸥鸟任纵横。遣愁三酌麻姑酒，不学沉酣阮步兵。
次官汝清留别韵
作者：江源
朝代：明

岐路东西且莫分，呼童沽酒醉荒村。相知不用时看剑，世事无凭只闭门。少曰功名成老大，百年天地等朝昏。从今想见须倾倒，莫待流光镜里奔。
次尹宣文赠行韵二首
作者：江源
朝代：明

梅子成坡我复来，十年怀抱一时开。舣舟江浒二三日，拍手尊前几百杯。花径叹谈忘主客，柳营旌节肃风雷。洪都庾岭还相接，从此逢春为寄梅。音书两寄玉京来，喜甚灯前浣手开。夜月池台千里梦，春风弦管十年杯。北溟奋激淩霄翮，南粤声名吼地雷。更贺边城无一事，大开东阁咏官梅。
次尹宣文赠行韵二首·其一
作者：江源
朝代：明

梅子成坡我复来，十年怀抱一时开。舣舟江浒二三日，拍手尊前几百杯。花径叹谈忘主客，柳营旌节肃风雷。洪都庾岭还相接，从此逢春为寄梅。
次尹宣文赠行韵二首·其二
作者：江源
朝代：明

音书两寄玉京来，喜甚灯前浣手开。夜月池台千里梦，春风弦管十年杯。北溟奋激淩霄翮，南粤声名吼地雷。更贺边城无一事，大开东阁咏官梅。
次山阴分司题壁韵
作者：江源
朝代：明

疋马西风暮景悲，皇华心壮不知疲。消愁不恨瓶无酒，排闷应怜箧有诗。千室闾阎多冻馁，万家村落半流移。退思亦是观风责，且问监司与有司。
次左时翊游天竺韵
作者：江源
朝代：明

路盘山径转霏微，湿翠霜红净晚晖。万古东南天竺盛，十年尘土赏心违。鸳鸯殿后空题句，南北峰头且振衣。此景欲吟吟未了，落霞孤鹜又齐飞。
次庄定山韵二首一以忆定山先生一以赠用美寅长
作者：江源
朝代：明

春风庭草上青袍，双眼乾坤见此豪。叹我浮名成底事，黄尘回首定山高。特立青霄豸绣袍，将军胆落旧英豪。先生风裁知何似，合与灵山相并高。
次庄定山韵二首一以忆定山先生一以赠用美寅长·其一
作者：江源
朝代：明

春风庭草上青袍，双眼乾坤见此豪。叹我浮名成底事，黄尘回首定山高。
次庄定山韵二首一以忆定山先生一以赠用美寅长·其二
作者：江源
朝代：明

特立青霄豸绣袍，将军胆落旧英豪。先生风裁知何似，合与灵山相并高。
次弋阳分司黄九成韵
作者：江源
朝代：明

画船又过大江东，回首云霄限九重。今日何才裨国计，十年无策补山龙。擘菱南旺时方暑，饮菊西安岁渐冬。明日前程何处所，布帆东浙挂秋风。
次张仪部企翱留别韵
作者：江源
朝代：明

看花长忆旧时情，萍水重逢眼倍明。谁惜文园病司马，未容杜曲老元卿。关心丘垄十年别，到手功名一羽轻。留得此心忠赤在，不妨头上鬓星星。
次张天瑞答陈少参
作者：江源
朝代：明

两浙江山十度游，平生欲与古人侔。紫微分署留连饮，严子高台惨澹秋。龙管凤笙天上梦，疏灯微雨驿边楼。行行不为征求急，西北烽烟满眼愁。
次张绣衣用和述怀韵五首
作者：江源
朝代：明

几年持斧内台行，风裁何惭白马生。避俗辄焚新谏草，调羹何必旧时铛。世情似奕成还败，气势如瓶满则倾。今日请君高着眼，谁荣谁辱谩教评。宦辙吴行复楚行，十年尘土谩劳生。胸中且敛旧兵甲，席上旋开新鼎铛。鼓楫东溟知水阔，振衣西华识天倾。生平俯仰都无愧，任你元龙细品评。舍则藏兮用则行，圣贤事业在书生。渡江誓击将军楫，斗勇羞扛力士铛。千里云山嗟独往，百年心素向谁倾。眼前莫道无人识，千载是非人自评。浔阳江上送君行，汉室终当召贾生。逐客檐头书数卷，阳关声里酒三铛。君应恕我疏慵久，我亦怜君气义倾。跃马卧龙成底事，不知今古几人评。昔燕樱桃帝里行，紫微执法慰平生。君恩浩荡三江水，世事低昂两足铛。去国梦魂仍恋阙，入郴黎庶望扶倾。临流珍重无他嘱，往事逢人莫漫评。
次张绣衣用和述怀韵五首·其一
作者：江源
朝代：明

几年持斧内台行，风裁何惭白马生。避俗辄焚新谏草，调羹何必旧时铛。世情似奕成还败，气势如瓶满则倾。今日请君高着眼，谁荣谁辱谩教评。
次张绣衣用和述怀韵五首·其三
作者：江源
朝代：明

舍则藏兮用则行，圣贤事业在书生。渡江誓击将军楫，斗勇羞扛力士铛。千里云山嗟独往，百年心素向谁倾。眼前莫道无人识，千载是非人自评。
次张绣衣用和述怀韵五首·其二
作者：江源
朝代：明

宦辙吴行复楚行，十年尘土谩劳生。胸中且敛旧兵甲，席上旋开新鼎铛。鼓楫东溟知水阔，振衣西华识天倾。生平俯仰都无愧，任你元龙细品评。
次张绣衣用和述怀韵五首·其五
作者：江源
朝代：明

昔燕樱桃帝里行，紫微执法慰平生。君恩浩荡三江水，世事低昂两足铛。去国梦魂仍恋阙，入郴黎庶望扶倾。临流珍重无他嘱，往事逢人莫漫评。
次张绣衣用和述怀韵五首·其四
作者：江源
朝代：明

浔阳江上送君行，汉室终当召贾生。逐客檐头书数卷，阳关声里酒三铛。君应恕我疏慵久，我亦怜君气义倾。跃马卧龙成底事，不知今古几人评。
次张邦兆留别韵
作者：江源
朝代：明

云中聚首才三日，匹马仍从代郡行。仙棹不须嗟郭泰，使星何必卜君平。王程不计三关远，旅宿时看一剑横。再拟春风兰省约，莫教寒却旧诗盟。
次新喻分司壁韵兼寄邹济时佥宪
作者：江源
朝代：明

观风随处驾星车，又是江城三月馀。雨勒石榴红未放，天晴蒙草碧初舒。案头检阅新刊例，囊里搜寻旧读书。叹我宦涂犹跋涉，山中高兴欲何如。
次曾大尹见寄韵
作者：江源
朝代：明

邂逅相逢庾岭前，我曾刮目识君贤。人情反覆万千状，消息稀疏十五年。翠竹幽居归蒋诩，枯槎沧海老张骞。重来嘉会知何日，汀树江云各一天。客涂又值小春天，仆从山舆未息肩。壮志未能忘报主，菲才终恐负绳愆。商彭老去难回少，西子衰来也避妍。今日尊前且欢谑，共将风月入唫边。
次曾大尹见寄韵·其一
作者：江源
朝代：明

邂逅相逢庾岭前，我曾刮目识君贤。人情反覆万千状，消息稀疏十五年。翠竹幽居归蒋诩，枯槎沧海老张骞。重来嘉会知何日，汀树江云各一天。
次曾大尹见寄韵·其二
作者：江源
朝代：明

客涂又值小春天，仆从山舆未息肩。壮志未能忘报主，菲才终恐负绳愆。商彭老去难回少，西子衰来也避妍。今日尊前且欢谑，共将风月入唫边。
次李商隐无题韵四首
作者：江源
朝代：明

曾向骊山访旧踪，朝元芜没不闻钟。请看学道人何在，始信刀圭味不浓。玉宇春风回病草，丹台秋月照芙蓉。从今悟此长生术，休上蓬莱第一重。太史遗编细读来，纷纷群议动如雷。谩讥阳子上书晚，更叹陈汤斩馘回。此日降戎真上策，清时鸣凤仗多才。坐看今古成何事，袖拂青萍念未灰。三十深闺欲嫁难，镜中不为色催残。忧悬漆室心如醉，目断苍梧泪未乾。有约尽教金步暖，无媒宁忍翠衾寒。摽梅风致周南里，抚卷灯前子细看。忆昔江南泛綵舟，太平风月漫夷犹。严陵台上留连赋，武穆祠前感慨留。北固放歌山月晓，西湖濯足藕花秋。如今再拟经行处，只恐风波易白头。
次李商隐无题韵四首·其一
作者：江源
朝代：明

曾向骊山访旧踪，朝元芜没不闻钟。请看学道人何在，始信刀圭味不浓。玉宇春风回病草，丹台秋月照芙蓉。从今悟此长生术，休上蓬莱第一重。
次李商隐无题韵四首·其三
作者：江源
朝代：明

三十深闺欲嫁难，镜中不为色催残。忧悬漆室心如醉，目断苍梧泪未乾。有约尽教金步暖，无媒宁忍翠衾寒。摽梅风致周南里，抚卷灯前子细看。
次李商隐无题韵四首·其二
作者：江源
朝代：明

太史遗编细读来，纷纷群议动如雷。谩讥阳子上书晚，更叹陈汤斩馘回。此日降戎真上策，清时鸣凤仗多才。坐看今古成何事，袖拂青萍念未灰。
次李商隐无题韵四首·其四
作者：江源
朝代：明

忆昔江南泛綵舟，太平风月漫夷犹。严陵台上留连赋，武穆祠前感慨留。北固放歌山月晓，西湖濯足藕花秋。如今再拟经行处，只恐风波易白头。
次李硕夫乡思二首
作者：江源
朝代：明

宦辙频年鬓欲华，红尘况味有何嘉。十年儿女灯前话，百越风烟梦里家。江北不堪悲橘枳，岭南谁复寄梅花。令人苦忆陶家宅，五柳阴阴傍水涯。马蹄无日不东华，谁道吾兼吏隐嘉。五岭交亲疑半鬼，十年萍梗叹无家。庭培桑梓添新绿，手植橙梨发旧花。昨夜梦归归未得，暂凭官职作生涯。
次李硕夫乡思二首·其一
作者：江源
朝代：明

宦辙频年鬓欲华，红尘况味有何嘉。十年儿女灯前话，百越风烟梦里家。江北不堪悲橘枳，岭南谁复寄梅花。令人苦忆陶家宅，五柳阴阴傍水涯。
次李硕夫乡思二首·其二
作者：江源
朝代：明

马蹄无日不东华，谁道吾兼吏隐嘉。五岭交亲疑半鬼，十年萍梗叹无家。庭培桑梓添新绿，手植橙梨发旧花。昨夜梦归归未得，暂凭官职作生涯。
次李硕夫韵答陈仲芳乡思之作
作者：江源
朝代：明

太平天子协重华，似我非才亦宠嘉。郎署十年惭致主，使车千里敢言家。行囊不贮蒲萄种，远信空裁茧纸花。直比长安时极目，蓟云燕树杳无涯。
次杜工部昔游韵
作者：江源
朝代：明

我年四十馀，奔走倦双脚。浙水东行舟，风雨颇寂寞。人生老益壮，安可忘□却。况此值迟暮，众芳已摇落。十年依红尘，未得卧云壑。忆昔少壮时，豪气逼寥廓。朝为罗浮游，暮宿淩虚阁。画船撑五湖，瑶池看双鹤。率尔逢异人，百年谓如昨。便欲割妻子，名山访奇药。蓬莱会群仙，准拟千年乐。岂意皆亡幻，此情转萧索。苍忙归故庐，生意益衰薄。始结青云交，诗书重然诺。一朝登朝堂，为君理强弱。万里频观风，长歌振衡霍。
次杜进士还朝诗
作者：江源
朝代：明

春日传胪燕礼闱，秋风将命出金闺。西江文献归甄录，南国山川属品题。五老峰前回綵鹢，双龙阙下听朝鸡。临轩若问观风事，圣化于今变鲁齐。
次杨景昌韵二首
作者：江源
朝代：明

一自乡书荐庙堂，十年尽省愧含香。风云天上心徒壮，猿鹤山中梦亦长。窃禄未辞三鼎富，催科敢惮一官忙。我行蓟北君居粤，人事音书隔两乡。忆昨磨砻共讲堂，至今兰蕙有馀香。别多易觉新愁积，纸短难书旧话长。五鼓听鸡趍阙拜，终朝流汗在公忙。相思千里君知否，十度封缄寄故乡。
次杨景昌韵二首·其一
作者：江源
朝代：明

一自乡书荐庙堂，十年尽省愧含香。风云天上心徒壮，猿鹤山中梦亦长。窃禄未辞三鼎富，催科敢惮一官忙。我行蓟北君居粤，人事音书隔两乡。
次杨景昌韵二首·其二
作者：江源
朝代：明

忆昨磨砻共讲堂，至今兰蕙有馀香。别多易觉新愁积，纸短难书旧话长。五鼓听鸡趍阙拜，终朝流汗在公忙。相思千里君知否，十度封缄寄故乡。
次林司训赠行韵
作者：江源
朝代：明

不用逢人说独贤，酒杯诗卷亦神仙。幕天席地刘伶趣，爱国忧君杜子篇。白水青山行客景，凄风淫雨早秋天。热官十载成何事，不及先生一冷毡。
次梅文渊韵
作者：江源
朝代：明

饯我频烦御史骖，离杯重叙去年谈。宛陵诗句淩冰雪，满载寒光到粤南。
次榆林驿壁韵
作者：江源
朝代：明

奔走十年名利场，云萍踪迹底须伤。谩怜西域张骞老，不效穷涂阮籍狂。日落榆林堪驻马，曙分枫陛忆含香。吾儒事业随穷达，谁谓留侯独善藏。
次榆河驿
作者：江源
朝代：明

皇华首站榆河驿，偶遇元戎半日谈。坐促庖人炊午饭，旋呼津吏换征骖。几家市井通燕北，何处云山望粤南。三酌茅柴仍上马，朔风萧飒鬓鬖鬖。
次江太守留别韵二首
作者：江源
朝代：明

五马翩翩出帝京，马头红日万山明。才攀杨柳何边别，便忆梅花岭外情。赵抃素琴随处好，江淹别赋向人鸣。诗成我后怜才涩，和得阳关第几声。使君惜别醉瑶京，三尺吴钩照胆明。归马想应谙旧路，淩江今已忆高情。心悬魏阙瞻齐政，道便乡关见自鸣。回首庾关逢北使，折梅千里寄新声。
次江太守留别韵二首·其一
作者：江源
朝代：明

五马翩翩出帝京，马头红日万山明。才攀杨柳何边别，便忆梅花岭外情。赵抃素琴随处好，江淹别赋向人鸣。诗成我后怜才涩，和得阳关第几声。
次江太守留别韵二首·其二
作者：江源
朝代：明

使君惜别醉瑶京，三尺吴钩照胆明。归马想应谙旧路，淩江今已忆高情。心悬魏阙瞻齐政，道便乡关见自鸣。回首庾关逢北使，折梅千里寄新声。
次沈月屏先生见寄韵
作者：江源
朝代：明

门下曾瞻矩范回，盛唐风骨少陵才。经纶有志岂长往，轩冕无心任倘来。千古诗豪刘禹锡，百年师道吕东莱。先生俯仰都无愧，莫惜霜华染鬓皑。
次洪宪副宣之夜坐联句韵四首
作者：江源
朝代：明

画省同官不偶逢，晚衙初散一尊同。韭芽入馔宁无肉，鹅掌供餐也胜熊。锒烛送阄来隔座，玉壶传漏出深宫。丈夫四海从来志，莫笑扶桑谩挂弓。剪烛西堂共倚扛，骚坛今久仰麾幢。雨寒苑树争号鹊，风坠檐花起吠尨。石鼎新联裁蜡纸，金盘旧酿出银缸。宦途未拟归休计，徒梦溪山步小矼。笑口偶开能几逢，坐谈今古过宵钟。寒风飒飒声依树，凉月娟娟影在松。老我诗篇浑潦草，看君才调岂凡庸。青尊共酌无馀沥，安得酒泉重请封。诗囊羞涩酒为媒，十酌催诗亦乐哉。五夜秦城闻奏角，十年燕市梦寻梅。新知阙下联官署，旧宅山中长雨苔。公暇便趍文字饮，我生何必访天台。
次洪宪副宣之夜坐联句韵四首·其一
作者：江源
朝代：明

画省同官不偶逢，晚衙初散一尊同。韭芽入馔宁无肉，鹅掌供餐也胜熊。锒烛送阄来隔座，玉壶传漏出深宫。丈夫四海从来志，莫笑扶桑谩挂弓。
次洪宪副宣之夜坐联句韵四首·其三
作者：江源
朝代：明

笑口偶开能几逢，坐谈今古过宵钟。寒风飒飒声依树，凉月娟娟影在松。老我诗篇浑潦草，看君才调岂凡庸。青尊共酌无馀沥，安得酒泉重请封。
次洪宪副宣之夜坐联句韵四首·其二
作者：江源
朝代：明

剪烛西堂共倚扛，骚坛今久仰麾幢。雨寒苑树争号鹊，风坠檐花起吠尨。石鼎新联裁蜡纸，金盘旧酿出银缸。宦途未拟归休计，徒梦溪山步小矼。
次洪宪副宣之夜坐联句韵四首·其四
作者：江源
朝代：明

诗囊羞涩酒为媒，十酌催诗亦乐哉。五夜秦城闻奏角，十年燕市梦寻梅。新知阙下联官署，旧宅山中长雨苔。公暇便趍文字饮，我生何必访天台。
次深井驿宿
作者：江源
朝代：明

数鞭羸马来深井，始见人烟此地稠。四面土城依古戍，千家民物异中州。驿楼风急闻宵析，土炕衾寒觅亵裘。才杀五更鸡复唱，可能残梦到南州。
次王顾二郡守联句韵八首客中聊以自遣
作者：江源
朝代：明

乡思撩人酒破除，宦情于我复何如。百年声利红尘里，一枕邯郸晓梦馀。王谢衣冠身后土，韩彭勋业釜中鱼。世间宠辱浑闲事，消得庄生一卷书。豪气消磨客气除，今人曾不古人如。书生事业期韩范，市井交游叹耳馀。去晋便能轻爵禄，归吴端不为鲈鱼。寻常子史消长日，懒向人间索异书。诗癖中年苦不除，汉庭老吏我何如。匡庐夜月登临外，花鸟春风掇拾馀。船尾汲清煎建茗，渡头沽酒脍江鱼。狂吟长短三千首，灯下科头趁醉书。不用人前羡美除，长杨无赋老相如。三千客路青山外，五十光阴白发馀。度岭崄巇惭倦鸟，临池闲散爱游鱼。时行时止皆由命，羞向侯门觅荐书。马蹄南北又东西，满路春风绿草齐。濯足洞庭千里碧，振衣庐岳万山低。廉夫不惮贪泉饮，好鸟生憎恶木栖。我有龙泉时起舞，中宵应不为闻鸡。肃政堂前日欲西，争鸣双柏鸟声齐。几番骤雨打檐急，四面浓云压树低。楚水风烟新节序，粤山松桂旧依栖。拥襟正想罗浮伴，纸帐梅花梦后鸡。客馆青灯雨泻檐，无诗空坐笔慵拈。虾蟆乱跃还依草，蝙蝠交飞不碍帘。黄菊酒边思靖节，红尘堆里老江淹。浮名廿载成何事，年岁偏惊历尾添。无梅索叹懒巡檐，坐对名香手自拈。宾馆有鱼谁鼓铗，讼庭无吏即垂帘。形容惭老乡音在，岭峤偏长旅梦淹。问我客边何所乐，锦囊风月有诗添。
次王顾二郡守联句韵八首客中聊以自遣·其一
作者：江源
朝代：明

乡思撩人酒破除，宦情于我复何如。百年声利红尘里，一枕邯郸晓梦馀。王谢衣冠身后土，韩彭勋业釜中鱼。世间宠辱浑闲事，消得庄生一卷书。
次王顾二郡守联句韵八首客中聊以自遣·其七
作者：江源
朝代：明

客馆青灯雨泻檐，无诗空坐笔慵拈。虾蟆乱跃还依草，蝙蝠交飞不碍帘。黄菊酒边思靖节，红尘堆里老江淹。浮名廿载成何事，年岁偏惊历尾添。
次王顾二郡守联句韵八首客中聊以自遣·其三
作者：江源
朝代：明

诗癖中年苦不除，汉庭老吏我何如。匡庐夜月登临外，花鸟春风掇拾馀。船尾汲清煎建茗，渡头沽酒脍江鱼。狂吟长短三千首，灯下科头趁醉书。
次王顾二郡守联句韵八首客中聊以自遣·其二
作者：江源
朝代：明

豪气消磨客气除，今人曾不古人如。书生事业期韩范，市井交游叹耳馀。去晋便能轻爵禄，归吴端不为鲈鱼。寻常子史消长日，懒向人间索异书。
次王顾二郡守联句韵八首客中聊以自遣·其五
作者：江源
朝代：明

马蹄南北又东西，满路春风绿草齐。濯足洞庭千里碧，振衣庐岳万山低。廉夫不惮贪泉饮，好鸟生憎恶木栖。我有龙泉时起舞，中宵应不为闻鸡。
次王顾二郡守联句韵八首客中聊以自遣·其八
作者：江源
朝代：明

无梅索叹懒巡檐，坐对名香手自拈。宾馆有鱼谁鼓铗，讼庭无吏即垂帘。形容惭老乡音在，岭峤偏长旅梦淹。问我客边何所乐，锦囊风月有诗添。
次王顾二郡守联句韵八首客中聊以自遣·其六
作者：江源
朝代：明

肃政堂前日欲西，争鸣双柏鸟声齐。几番骤雨打檐急，四面浓云压树低。楚水风烟新节序，粤山松桂旧依栖。拥襟正想罗浮伴，纸帐梅花梦后鸡。
次王顾二郡守联句韵八首客中聊以自遣·其四
作者：江源
朝代：明

不用人前羡美除，长杨无赋老相如。三千客路青山外，五十光阴白发馀。度岭崄巇惭倦鸟，临池闲散爱游鱼。时行时止皆由命，羞向侯门觅荐书。
次童都堂韵又一首
作者：江源
朝代：明

两鬓如霜力未衰，又持黄纸到荒陲。马前落日穿林麓，暑后悲风断柳丝。敢谓甲兵期小范，欲将农圃学樊迟。十年未献安边策，今日徒悬补衮思。
次童都堂题叶棠壁韵
作者：江源
朝代：明

草木先秋渐变衰，小河端的是边陲。四郊漠漠惭多垒，两鬓萧萧剩有丝。落日断桥人过尽，悲风远道马行迟。粤南桑梓知何处，地角天涯一夜思。
次简宗敬题邮亭壁韵
作者：江源
朝代：明

朝来舴艋渡江沱，翘首辰州路尚赊。送雨溪云千骑合，舞风江柳几株斜。时时望阙心何壮，处处看山眼欲花。沽酒邮亭拼一醉，不知身在楚天涯。
次联句韵奉答王世赏先生三首
作者：江源
朝代：明

故人十年长别离，树云千里两相思。愁多仗酒休辞酒，性僻耽诗爱说诗。哀柳秋高蝉抱叶，疏林风紧鹊争枝。人生见面即良会，只恐相期又过期。秋水蒹葭共客舟，曲江歌酒昔同游。君看世事慵开口，我忆乡关怕倚楼。彭泽官闲犹恋晋，汉廷功了只封留。英雄回首真仙子，何必三山与十洲。江上相逢话最长，盘□草草酒茫茫。衰年更坐诗中瘦，豪气因非醉里狂。远道未应悲断梗，美人犹自隔殊方。重来握手何时节，又是春风燕语梁。
次联句韵奉答王世赏先生三首·其一
作者：江源
朝代：明

故人十年长别离，树云千里两相思。愁多仗酒休辞酒，性僻耽诗爱说诗。哀柳秋高蝉抱叶，疏林风紧鹊争枝。人生见面即良会，只恐相期又过期。
次联句韵奉答王世赏先生三首·其三
作者：江源
朝代：明

江上相逢话最长，盘□草草酒茫茫。衰年更坐诗中瘦，豪气因非醉里狂。远道未应悲断梗，美人犹自隔殊方。重来握手何时节，又是春风燕语梁。
次联句韵奉答王世赏先生三首·其二
作者：江源
朝代：明

秋水蒹葭共客舟，曲江歌酒昔同游。君看世事慵开口，我忆乡关怕倚楼。彭泽官闲犹恋晋，汉廷功了只封留。英雄回首真仙子，何必三山与十洲。
次谢用诚见寄韵
作者：江源
朝代：明

前日相逢郭隗台，春风又见杏花开。宦涂叹我长漂梗，客路烦君数寄梅。平度诸生方悦化，信州遗教肯成灰。故人期我经纶业，却怪天公限不才。
次赏菊
作者：江源
朝代：明

今日重阳始肃霜，客边佳菊为谁芳。离骚经里花曾落，靖节篱边酒正香。观赏且酬宾主乐，清歌何用管弦长。明年此会知谁在，劝饮须乾百十觞。
次赵提学游白云寺韵
作者：江源
朝代：明

不到白云今几秋，幸陪骢马得同游。青山绿水仍依旧，涧草汀花不管愁。万里乾坤归眼底，百年忧乐到心头。劳君惠我阳春曲，自叹非才也唱酬。
次邝时用韵留别二首兼寄黎景升
作者：江源
朝代：明

三年云水伤离别，几负诗筒走传邮。桑梓春风怀穗石，甘棠今日颂严州。低昂世事棋翻局，摇荡乡心浪打舟。抚掌叹谈兼对酒，一宵风雨为君留。一别故人经几秋，恨无黄犬作书邮。不知今夕是何夕，却在严州说广州。宿草雨荒严子宅，布帆风送富春舟。金华半刺清如玉，安得高谈竟日留。
次邝时用韵留别二首兼寄黎景升·其一
作者：江源
朝代：明

三年云水伤离别，几负诗筒走传邮。桑梓春风怀穗石，甘棠今日颂严州。低昂世事棋翻局，摇荡乡心浪打舟。抚掌叹谈兼对酒，一宵风雨为君留。
次邝时用韵留别二首兼寄黎景升·其二
作者：江源
朝代：明

一别故人经几秋，恨无黄犬作书邮。不知今夕是何夕，却在严州说广州。宿草雨荒严子宅，布帆风送富春舟。金华半刺清如玉，安得高谈竟日留。
次邝载道冬夜感怀韵
作者：江源
朝代：明

栗烈生寒冻夜瓶，谩将杯酒遣沉冥。尊前只合教长醉，世上无劳叹独醒。搅梦不堪风里雀，争先仍见月边星。眼前物色恼人甚，自起笼灯赋不平。
次邦兆乃尊方伯韵二首
作者：江源
朝代：明

松菊苍苍石竹斑，阿翁归老此中闲。叹人趋走风尘里，输我从容水石间。勇退尚怀□主术，旬宣犹记济时艰。箕裘有子能传业，燕乐挥金且莫悭。卧看诸子舞衣斑，几个如公便得闲。绿野心情绳检外，剑门山色有无间。千年幸际明良会，十载深知稼穑艰。三径日开供叹咏，菊松无复诮诗悭。
次邦兆乃尊方伯韵二首·其一
作者：江源
朝代：明

松菊苍苍石竹斑，阿翁归老此中闲。叹人趋走风尘里，输我从容水石间。勇退尚怀□主术，旬宣犹记济时艰。箕裘有子能传业，燕乐挥金且莫悭。
次邦兆乃尊方伯韵二首·其二
作者：江源
朝代：明

卧看诸子舞衣斑，几个如公便得闲。绿野心情绳检外，剑门山色有无间。千年幸际明良会，十载深知稼穑艰。三径日开供叹咏，菊松无复诮诗悭。
次邵汝学韵谢顾总戎
作者：江源
朝代：明

箧里兵书束素丝，将军幸际太平时。投壶尽日延宾客，推谷何年惬梦思。弦管满城欢士女，芙蓉开匣走妖魑。糗餈惠我深将德，谁谓崇儒不在兹。
次郑侍御从俭见寄韵
作者：江源
朝代：明

节概生平百炼金，冰清不许一尘侵。□□宪府谐清论，献纳君门露赤心。草绿都门春色早，雪消淮甸暮流深。相逢把手又相别，莫惜平安两字音。
次郭腾霄见访二首
作者：江源
朝代：明

洛阳才子越南客，倾盖尊前便合欢。别后仙舟无觅处，望穷双眼海天宽。仙郎愿我驻星槎，好似王猷访戴家。底事相逢皆恶客，晚风何处落乌纱。
次郭腾霄见访二首·其一
作者：江源
朝代：明

洛阳才子越南客，倾盖尊前便合欢。别后仙舟无觅处，望穷双眼海天宽。
次郭腾霄见访二首·其二
作者：江源
朝代：明

仙郎愿我驻星槎，好似王猷访戴家。底事相逢皆恶客，晚风何处落乌纱。
次陈仲芳登石头城韵
作者：江源
朝代：明

王气东南间世钟，我来登眺仰英雄。清朝疆域还尧服，前代虚无陋晋风。虎踞龙蟠千载固，车书文轨万方同。不须王会图边看，一统华夷在眼中。
次陈存义送别韵
作者：江源
朝代：明

我辈江湖寄一枝，故园千里幸相思。海云汀树无穷思，都在陈郎七字诗。
次韵答世赏先生
作者：江源
朝代：明

花满宣溪柳映门，玉堂学士老江村。溪头洗足水光净，门外卷帘山色繁。五凤楼台悬夕梦，四时风月役吟魂。尊中有酒且斟酌，尘世茫茫何足论。
次韵答张东海
作者：江源
朝代：明

大庾归来鬓已丝，庆云书舍适情时。教儿但读先秦典，代食唯歌大雅诗。谩喜田园连岁熟，莫嫌稚子候门迟。白头金紫还堪叹，车马红尘日夜驰。
次韵答徐太守
作者：江源
朝代：明

重逢幸未鬓成丝，西水楼前驻节时。魏阙风云劳我梦，嘉禾山水尽君诗。催科心苦趍程急，话旧情多解缆迟。自古男儿天下志，不妨吴越日交驰。
次韵答王宪佥宗吉
作者：江源
朝代：明

登堂再拜鬓都丝，旧话方浓又别时。满目江花南浦赋，百年忠愤北门诗。秋堂秉烛还疑梦，风雨兼程未谓迟。国计正劳当宁念，五羊归思敢先驰。
次韵答邵文敬
作者：江源
朝代：明

秋风吹断绿杨丝，酾酒临江送我时。出使几时还使节，忆君长日把君诗。云遮北望瑶京远，水浅南河綵鹢迟。趍走王程身惭老，海波东逝日西驰。
次韵遣怀
作者：江源
朝代：明

便道乡关喜往来，堂名画锦对江开。綵笺通姓门前客，青眼留人月下杯。卷里诗歌多沈谢，座中朋旧半陈雷。逢人不是无消息，大庾如今未有梅。
次顾别贺拟归韵四首
作者：江源
朝代：明

归来旧业任从容，数亩湖田一掌宫。浮上送人青雀舫，山中饮客碧荷筒。家山久念荒蓠菊，猿鹤重来识主翁。三径想公行乐处，杖藜徐步夕阳中。清时解组赋来归，泉石膏肓愿不违。林下纵情诗与酒，道傍疑我是耶非。绿杨门巷回车辄，红蓼汀州认钓矶。更问市朝名利者，不知谁息汉阴机。五羊城外泛归舟，知尔从今释百忧。千载喜逢明主圣，一官何事壮年休。机关眼底应先识，进退胸中已熟筹。宦海不堪回首望，风波白尽几人头。公未白头先勇退，一身轻却也便宜。独嫌裴度相唐久，敢道渊明去晋迟。岭海风烟闲里梦，莆阳山水画中诗。科头跣足青松下，叹我归期未有期。
次顾别贺拟归韵四首·其一
作者：江源
朝代：明

归来旧业任从容，数亩湖田一掌宫。浮上送人青雀舫，山中饮客碧荷筒。家山久念荒蓠菊，猿鹤重来识主翁。三径想公行乐处，杖藜徐步夕阳中。
次顾别贺拟归韵四首·其三
作者：江源
朝代：明

五羊城外泛归舟，知尔从今释百忧。千载喜逢明主圣，一官何事壮年休。机关眼底应先识，进退胸中已熟筹。宦海不堪回首望，风波白尽几人头。
次顾别贺拟归韵四首·其二
作者：江源
朝代：明

清时解组赋来归，泉石膏肓愿不违。林下纵情诗与酒，道傍疑我是耶非。绿杨门巷回车辄，红蓼汀州认钓矶。更问市朝名利者，不知谁息汉阴机。
次顾别贺拟归韵四首·其四
作者：江源
朝代：明

公未白头先勇退，一身轻却也便宜。独嫌裴度相唐久，敢道渊明去晋迟。岭海风烟闲里梦，莆阳山水画中诗。科头跣足青松下，叹我归期未有期。
次顾太守思亲望乡诗韵二首 其一 思亲
作者：江源
朝代：明

目断先冢愁落晖，泪滴不到泉下扉。梨花麦饭负寒食，春雨秋风荒垄微。亲恩谁不百年痛，君命我敢斯须违。可怜金紫纵被体，争如前日斑斓衣。
次顾太守思亲望乡诗韵二首 其二 望乡
作者：江源
朝代：明

驿楼一上开客颜，思家何必双泪潸。坐观天地皆逆旅，阅尽今古惟青山。故园橘柚千万树，白云草屋八九间。眼前咫尺不得到，隔溪叹人双鸟闲。
次顾太守思亲望乡诗韵二首·思亲
作者：江源
朝代：明

目断先冢愁落晖，泪滴不到泉下扉。梨花麦饭负寒食，春雨秋风荒垄微。亲恩谁不百年痛，君命我敢斯须违。可怜金紫纵被体，争如前日斑斓衣。驿楼一上开客颜，思家何必双泪潸。坐观天地皆逆旅，阅尽今古惟青山。故园橘柚千万树，白云草屋八九间。眼前咫尺不得到，隔溪叹人双鸟闲。
次鸡鸣驿题壁
作者：江源
朝代：明

鸡鸣山畔鸡鸣驿，驻节邮亭一憩之。且抱衾绸幪冻足，更将衫袖拂尘髭。谁询赵女磨笄处，颇忆唐王驻驿时。歇马不须寻故事，且从闾里问羁疲。
次黄山谷韵
作者：江源
朝代：明

舣棹特来登快阁，西风两腋暮秋晴。幽清暂息百年虑，宇宙且开双眼明。板荡忠臣诗慷慨，风流太史墨纵横。孤标崒嵂遗碑在，应与斯文作主盟。
次黎别驾景升归休韵二首
作者：江源
朝代：明

不逢叔度几经春，叹我胸中半俗尘。千里行囊双匕首，五湖烟月一归人。功名富贵非吾愿，钟鼎山林只此身。回首且寻陈太史，白沙新水是通津。朝市奔趍二十春，粤江回棹洗嚣尘。云泉似昨寡轮鞅，松菊如今有主人。紫蚬青螺浇白酒，蒲葵木屐称闲身。区区白首何为者，宦海风波尚问津。
次黎别驾景升归休韵二首·其一
作者：江源
朝代：明

不逢叔度几经春，叹我胸中半俗尘。千里行囊双匕首，五湖烟月一归人。功名富贵非吾愿，钟鼎山林只此身。回首且寻陈太史，白沙新水是通津。
次黎别驾景升归休韵二首·其二
作者：江源
朝代：明

朝市奔趍二十春，粤江回棹洗嚣尘。云泉似昨寡轮鞅，松菊如今有主人。紫蚬青螺浇白酒，蒲葵木屐称闲身。区区白首何为者，宦海风波尚问津。
殿试后作
作者：江源
朝代：明

吾曹草茅士，何幸逢亨嘉。春风叨奏礼闱捷，临轩制策颁黄麻。彤墀独对日正午，万言走笔如龙蛇。登名龙虎榜，致身帝王家。宫守于我有，言责于我加。敢道春风得意马蹄疾，一日看尽长安花。思民何道底温饱，致君何术如重华。寄言我辈新郎君，东涂西抹非所誇。
毛女图为房参戎题四首
作者：江源
朝代：明

槲叶裁衣两鬓蓬，万山芝术自春风。阿房歌舞成何事，误扫蛾眉事祖龙。十二峰头度此身，山中花木万年春。同时金屋知谁在，回首山河不属秦。脱却宫衣着草衣，云泉便与世相遗。山中女伴浑无事，共说奸谀指鹿时。玉体生毛可是仙，餐霞食柏事长年。莫思旧日柳房宠，闻尽沧桑几变迁。
毛女图为房参戎题四首·其一
作者：江源
朝代：明

槲叶裁衣两鬓蓬，万山芝术自春风。阿房歌舞成何事，误扫蛾眉事祖龙。
毛女图为房参戎题四首·其三
作者：江源
朝代：明

脱却宫衣着草衣，云泉便与世相遗。山中女伴浑无事，共说奸谀指鹿时。
毛女图为房参戎题四首·其二
作者：江源
朝代：明

十二峰头度此身，山中花木万年春。同时金屋知谁在，回首山河不属秦。
毛女图为房参戎题四首·其四
作者：江源
朝代：明

玉体生毛可是仙，餐霞食柏事长年。莫思旧日柳房宠，闻尽沧桑几变迁。
毛女词
作者：江源
朝代：明

芒砀龙起嬴秦亡，咸阳鹿走子婴降。秦宫美人何所之，华阴深处双鱼藏。风骨本是麻姑侣，两肩槲叶无寒暑。回望长安忆旧君，那知汉晋更新主。丹崖碧水皆行踪，梦魂不到阿房宫。千年颜色驻流景，万山芝草摇春风。独不见同时美人逐降虏，朝为秦宫姬，暮作楚人妇。辱身流落长辛苦，何如物外恣逍遥，上天下天跨鹤随王母。
永安道中
作者：江源
朝代：明

平林过尽又山坳，三五民居覆短茅。春涨□桥人待渡，夕阳穿树鸟归巢。檐头药裹长防疾，囊里诗篇漫解嘲。荒驿歇来天又晚，看看初月上松梢。
永川言怀
作者：江源
朝代：明

粤客易生愁，他乡万里游。一身癯似鹤，百计拙如鸠。驿路蝉鸣夏，山城雨酿秋。此怀谁复慰，从事在青州。
永新谭节妇祠次姚大参韵
作者：江源
朝代：明

万烧金不变，九折水从东。慷慨谭家妇，东南烈女雄。心肝悬白日，贞烈照苍空。断臂略相似，投崖差可同。洁身双刃下，沁血八砖中。大节书青简，遗容托泮宫。碑文一片石，人纪万年功。背主空贻臭，偷生总下风。精灵留异影，庙貌护神通。过客祠前拜，香炉火正红。
汉昭烈祠
作者：江源
朝代：明

英雄用武都无地，谁道君王大有为。三顾南阳贤哲出，一麾西蜀帝王资。中原百战徒争长，正统千年更属谁。天若祚刘应混一，高光功业定相期。
江南行
作者：江源
朝代：明

郎居柳波水，妾住荔子湾。从前不相识，偶不□花间。问妾何所之，不答低双鬟。知郎虽有意，未敢强开颜。郎从何处贩鲜来，妾亦采菱溪上归。相并船头打两桨，莫教溅浪湿侬衣。
江南行·其一
作者：江源
朝代：明

郎居柳波水，妾住荔子湾。从前不相识，偶不□花间。问妾何所之，不答低双鬟。知郎虽有意，未敢强开颜。
江南行·其二
作者：江源
朝代：明

郎从何处贩鲜来，妾亦采菱溪上归。相并船头打两桨，莫教溅浪湿侬衣。
江行杂咏十首
作者：江源
朝代：明

长风送轻舸，晚山飞翠浮。掀篷待月上，不减赤壁游。江上几日行，奈此跋涉苦。云起先泊舟，恐有暴风雨。山暝碧云合，秋初白雁征。几多游宦客，徒有故园情。凉风吹我衣，壮观倚楼橹。沙水鸥群浴，风樯燕双舞。作客二十载，扁舟西复东。不因俯仰累，谁肯任飘蓬。路长寄书少，水涸归舟迟。渔子团栾乐，焉知人别离。长江自朝夕，落日照今古。无酒长独醒，只恐叹渔父。今朝江上路，明日复何之。踪迹已无定，前程焉可期。山色已含暝，叶声新报秋。廿年尘土客，吟眺不胜愁。频年走畏涂，轮蹄带倾覆。白首好归休，何必恋爵禄。
江行杂咏十首·其一
作者：江源
朝代：明

长风送轻舸，晚山飞翠浮。掀篷待月上，不减赤壁游。
江行杂咏十首·其七
作者：江源
朝代：明

长江自朝夕，落日照今古。无酒长独醒，只恐叹渔父。
江行杂咏十首·其三
作者：江源
朝代：明

山暝碧云合，秋初白雁征。几多游宦客，徒有故园情。
江行杂咏十首·其九
作者：江源
朝代：明

山色已含暝，叶声新报秋。廿年尘土客，吟眺不胜愁。
江行杂咏十首·其二
作者：江源
朝代：明

江上几日行，奈此跋涉苦。云起先泊舟，恐有暴风雨。
江行杂咏十首·其五
作者：江源
朝代：明

作客二十载，扁舟西复东。不因俯仰累，谁肯任飘蓬。
江行杂咏十首·其八
作者：江源
朝代：明

今朝江上路，明日复何之。踪迹已无定，前程焉可期。
江行杂咏十首·其六
作者：江源
朝代：明

路长寄书少，水涸归舟迟。渔子团栾乐，焉知人别离。
江行杂咏十首·其十
作者：江源
朝代：明

频年走畏涂，轮蹄带倾覆。白首好归休，何必恋爵禄。
江行杂咏十首·其四
作者：江源
朝代：明

凉风吹我衣，壮观倚楼橹。沙水鸥群浴，风樯燕双舞。
江行遣兴二首
作者：江源
朝代：明

无嗟千里远，山断水茫茫。草市迎江货，枳花明驿墙。身心尘外远，书剑梦中忙。在世谁非客，尘心徒自伤。异国久为客，故园何日归。汀烟轻冉冉，江燕正飞飞。千里河流直，孤舟人事稀。登临思不已，吟好送斜晖。
江行遣兴二首·其一
作者：江源
朝代：明

无嗟千里远，山断水茫茫。草市迎江货，枳花明驿墙。身心尘外远，书剑梦中忙。在世谁非客，尘心徒自伤。
江行遣兴二首·其二
作者：江源
朝代：明

异国久为客，故园何日归。汀烟轻冉冉，江燕正飞飞。千里河流直，孤舟人事稀。登临思不已，吟好送斜晖。
沅州道中
作者：江源
朝代：明

驿路高还下，肩舆侧更攲。不堪泥径滑，应念仆夫疲。雨溢河流急，山高日色迟。谁云无况味，物物足供诗。
沅陵道中
作者：江源
朝代：明

去去沅陵道，遥遥蜀水槎。一身曾许国，万里莫思家。匹马嘶风健，双旌卷雨斜。客怀休作恶，无酒亦堪赊。
洞房曲
作者：江源
朝代：明

洞房窈窕春融融，真珠帘幕围香风。木难光透芙蓉帐，琥珀香浮玳瑁钟。锦带蟠胸绣连理，玉润冰清两相倚。云鬟斜压凤凰钗，水沉香爇鸳鸯被。房中琴瑟自和平，不须楚调和秦筝。留连欢乐长侵夜，帘外月高花影横。
浣灵为李方伯德馨题
作者：江源
朝代：明

一寸灵台地，其如众欲攻。问君疏沦计，自我日新功。空洞须涵养，浑沦贵扩充。敬哉中不慢，诚矣伪难容。康诰陈明德，丹书戒怠凶。秽污时荡涤，查滓日消融。云散月当午，尘消鉴自空。经纶随出入，吾道倍英雄。由此基贤哲，从兹赞化工。本原君独得，岳牧业方隆。尧舜期明主，旬宣挽古风。勖哉一终始，勋业古人同。
海珠燕别联句并序
作者：江源
朝代：明

南粤珠江寺，吾侪此饯行。江心片石出，地下六鳌擎。殿爽疑清暑，宫寒讶水晶。灵洲堪伯仲，甘露让峥嵘。处远亭非古，涵虚阁已更。风铃喧殿角，蛛网挂帘楹。午砌翻红药，春缸汲碧泓。潜龙听佛法，巢燕污禅裎。海气连云气，潮声杂吹声。抱旗青似染，洗米掌如平。野树周遭绿，江流映带清。鸟飞江浦晚，帆挂海天晴。饥雀帘端语，残霞海角明。惊涛那溅佛，急濑似闻筝。双鹭芳洲立，孤舟野水横。旌旗开毒蜃，笳鼓骇奔鲸。岁德方临乙，炎威尚伏庚。踝身岩石坐，露顶海风迎。语梵都忘俗，临清且濯缨。乘凉移竹坞，荫日爱松棚。隔水僧呼渡，对江人卖饧。清冰思玉井，凉露慕金茎。天地开清泰，江山过战争。德敷来慎肃，奎聚退搀抢。夔契真元气，芝泉岂国祯。直须歌既醉，何必话无生。聚首速诸旧，论文集众英。杯兮安用覆，盖矣底须倾。十载此佳会，三生是旧盟。宾筵张盛馔，僧供煮香粳。灿烂花连席，芬芳酒满觥。击鲜聊作脍，剥芋旋为羹。水调歌童子，回风舞从伶。山蔬供稚笋，海错炙鲜蛏。鹿脯厨人炮，龙团老衲烹。我厌南海荔，不羡洞庭橙。善谑如方朔，沉酣叹步兵。青萍金灼灼，雄辩玉琤琤。兴为高情发，诗多险韵成。正须追雅颂，何事学阴铿。笔势驱溟渤，词锋压华衡。独嫌居易浅，欲起大苏赓。投我唯桃李，酬君缺玖琼。倚栏穷日力，恋阙急心旌。衲子思留带，君门忆赐樱。省台新政令，泉石旧膏盲。独羡斑生棹，休誇子晋笙。厚颜惭我辈，刮目待吾兄。眷恋谁投牵，疏狂我负荆。投壶更赏罚，对奕竞输赢。叹我文为戏，看君禄代耕。谦哉真受益，慎也可持盈。宦况三秋迥，征涂万里亨。欢娱方浃洽，离合又交并。桑梓逢人问，音书寄雁征。秋风江右路，残月庾关程。淫溢虔州水，饥疲吉郡氓。古人刑弼教，今日法原情。须畜三年艾，还期百度贞。事君须后食，布德必先茕。当道悬清议，涂人有善评。期君公辅上，我辈拭双睛。
清朗道中遇晴
作者：江源
朝代：明

行止非人力，阴晴问老天。今朝堪着葛，昨日尚穿毡。异域愁行客，斜阳闻杜鹃。此怀端可述，崖石费镌研。
渔翁
作者：江源
朝代：明

独钓无名百虑休，绿芜新水旧矶头。时人莫讶无真趣，占断长江万里流。
渡桑乾河
作者：江源
朝代：明

我欲思归畏简书，桑乾河上独踌躇。马蹄躞蹀寒冰滑，鸟雀凄凉古木疏。妻子每怀燕市寓，梦魂长绕越山庐。咸阳客子忘情甚，直指并州作故居。
游东林寺
作者：江源
朝代：明

天竺曾三到，东林始一游。匡庐不改色，莲社已成丘。山雨千溪涨，松风六月秋。奇观恐难再，诗为野僧留。
游女曲
作者：江源
朝代：明

汉江有游女，一叹便生春。冰白凝娇面，猩红妒舞裙。阳台非昨梦，苏小是侬邻。不学浔阳妇，白头犹嫁人。
游宝陀寺十四韵
作者：江源
朝代：明

昔名宝陀寺，今扁小金山。我辈曾三到，东坡不再还。楼台张锦绣，松竹列屏藩。天地浮孤岛，风烟尽百蛮。幻身疑水木，佛相镂沉檀。何处逢圆泽，闲云伴懒残。粉墙藤蔓合，画壁土花斑。去鸟春帆外，孤村夕照间。野僧忘俗扮，佳境在人寰。素乏三生约，聊偷半日闲。谁寻白莲社，我爱绿萝关。尽日穷幽讨，何年拟再攀。昔贤留景待，而我叹才悭。草草题诗去，深惭句未安。
游惠山寺次秦方伯韵
作者：江源
朝代：明

松风阁上看山色，第二泉头觅水源。登眺每逢奇绝处，欲将身世谢尘喧。
游惠山寺次秦方伯韵
作者：江源
朝代：明
体裁：诗

见说山公不姓支，可人儒雅亦堪师。云霞长护占名刹，猿鹤争迎老住持。僧供旋享新竹笋，鹊巢还占旧松枝。来游此地询兴废，方伯文章即是碑。
游灵隐寺
作者：江源
朝代：明

故人邀我游灵隐，酒清殽美情亦浓。天晴风暖恣清赏，水曹仙子同从容。千山万山耸奇石，五里十里皆青松。浣手爱汲西溪水，振衣直上飞来峰。冷泉亭上步苍藓，呼猿洞口询支公。主人携酒任所之，飘飘身世如仙踪。十年奔走京洛尘，见说此地如梦中。岂知奉使此一览，乾坤万古双眸空。我观胜地复有几，罗浮五老相争雄。人生百年似风烛，几回胜概能相逢。红尘坐洗三万斛，便觉两腋生清风。主人爱客兴未已，开尊席地合涧东。三酌五酌复十酌，主宾颜色生春红。老僧知我亦酩酊，木犀香茗时时供。疏林落日返飞鸟，隔山远寺闻昏钟。半醒半醉辞主人，肩舆快快还匆匆。凉风吹面酒复醒，收拾此景来诗筒。凭谁唤起骆宾王，天香桂子诗尤工。
游西湖呈陈水部
作者：江源
朝代：明

湖上乘船五度过，旧时风景此山河。苏公堤古暮烟碧，逋老宅荒秋水多。沙鸟惊飞郎署旆，山禽如和美人歌。清时堪赏还堪喜，鬓未成丝面未婆。
湄潭道中
作者：江源
朝代：明

客路千山里，阴晴一霎间。雨馀岩溜急，春尽鸟声闲。笑我诗才涩，非渠物色悭。檐头犹有酒，三酌壮衰颜。
湄潭驿遣兴十首
作者：江源
朝代：明

独坐日方永，怡颜景颇多。晚云低岭树，细雨湿庭莎。鸣鸟当丝竹，颓垣护茑萝。平生爱幽雅，今日此经过。屈指光阴速，将相五月交。鸣蜩咽高柳，古驿绕荒郊。山远多良木，溪深有老蛟。好诗随物得，贾岛费推敲。荒驿人来少，频年吏不忙。砍薪出郭近，接竹引泉长。下马者谁子，贩盐何郡郎。此中聊憩息，隐几纳清凉。信宿湄潭驿，怀归粤水居。松楸徒有梦，鱼鸟久无书。去路青山外，颓龄白发初。谩嗟名利绊，进退亦惟吾。泉石怜初志，功名属杜年。柏台叨执法。花县忆鸣弦，梦里看松桂。山中怨鹤猿，行藏须自识，何敢负前贤。只道为官好，焉知行路难。乱山排画戟，危涧泻惊湍。泥渣疲征骑，尘埃暗法冠。明当解簪组，归卧粤江干。虚馆何萧爽，奇观未寂寥。砍楠刳小艇，跨涧驾危桥。溪味鱼虾少，山肴笋蕨饶。公家犹在念，此兴属刍荛。持节饬边戍，停车问蜀风。山川三峡险，文范万方同。身懒常思退，才凡但效忠。愁来须仗酒，一醉倚崆峒。客路何多雨，泥途不可行。野花愁褪色，山鹊湿无声。布谷催春种，斜阳报晚晴。明朝复何处，身世一浮萍。道路九千里，市朝三十年。不堪心力倦，都被利名牵。归鸟投高树，游鱼恋故渊。人生不如物，垂老未归田。
湄潭驿遣兴十首·其一
作者：江源
朝代：明

独坐日方永，怡颜景颇多。晚云低岭树，细雨湿庭莎。鸣鸟当丝竹，颓垣护茑萝。平生爱幽雅，今日此经过。
湄潭驿遣兴十首·其七
作者：江源
朝代：明

虚馆何萧爽，奇观未寂寥。砍楠刳小艇，跨涧驾危桥。溪味鱼虾少，山肴笋蕨饶。公家犹在念，此兴属刍荛。
湄潭驿遣兴十首·其三
作者：江源
朝代：明

荒驿人来少，频年吏不忙。砍薪出郭近，接竹引泉长。下马者谁子，贩盐何郡郎。此中聊憩息，隐几纳清凉。
湄潭驿遣兴十首·其九
作者：江源
朝代：明

客路何多雨，泥途不可行。野花愁褪色，山鹊湿无声。布谷催春种，斜阳报晚晴。明朝复何处，身世一浮萍。
湄潭驿遣兴十首·其二
作者：江源
朝代：明

屈指光阴速，将相五月交。鸣蜩咽高柳，古驿绕荒郊。山远多良木，溪深有老蛟。好诗随物得，贾岛费推敲。
湄潭驿遣兴十首·其五
作者：江源
朝代：明

泉石怜初志，功名属杜年。柏台叨执法。花县忆鸣弦，梦里看松桂。山中怨鹤猿，行藏须自识，何敢负前贤。
湄潭驿遣兴十首·其八
作者：江源
朝代：明

持节饬边戍，停车问蜀风。山川三峡险，文范万方同。身懒常思退，才凡但效忠。愁来须仗酒，一醉倚崆峒。
湄潭驿遣兴十首·其六
作者：江源
朝代：明

只道为官好，焉知行路难。乱山排画戟，危涧泻惊湍。泥渣疲征骑，尘埃暗法冠。明当解簪组，归卧粤江干。
湄潭驿遣兴十首·其十
作者：江源
朝代：明

道路九千里，市朝三十年。不堪心力倦，都被利名牵。归鸟投高树，游鱼恋故渊。人生不如物，垂老未归田。
湄潭驿遣兴十首·其四
作者：江源
朝代：明

信宿湄潭驿，怀归粤水居。松楸徒有梦，鱼鸟久无书。去路青山外，颓龄白发初。谩嗟名利绊，进退亦惟吾。
滴泪三坡
作者：江源
朝代：明

仰面肩舆下上攀，千寻石磴万重山。行人负荷长挥泪，壮士驱驰亦惨颜。冉冉归云孤岛外，翩翩去鸟夕阳间。从来四海男儿志，何必区区蜀道难。
漫兴
作者：江源
朝代：明

东风摇翠鸟绵蛮，春色边城亦不悭。借问此春还有几，趁晴骑马看青山。
漫兴
作者：江源
朝代：明

了得公家刚岁暮，客涂归计尚留连。渚云汀树几千里，浅水长洲百丈牵。时镊白髭临古镜，忍看新历换流年。到门正值王正月，好颂椒花小酌前。
漫兴
作者：江源
朝代：明

十载客他乡，逢人问草堂。秋风松桂老，春雨秫田荒。稚子慵书计，山妻幂酒浆。浮名更何用，终日簿书忙。
漫兴
作者：江源
朝代：明

屈指流年四十过，鬓毛才白两三科。边城几月风霜苦，把镜朝看白更多。
漫兴三首复次前韵
作者：江源
朝代：明

几回山轿雨中行，重九才过百恨生。黄菊有花簪短鬓，白衣无酒覆空铛。九州谁拯苍生溺，一木徒支大厦倾。见说庙堂夔契在，经纶安用腐儒评。临秋一曲放歌行，笑傲乾坤过此生。老去逢人那按剑，狂来杯饮不须铛。风云忝逐群龙化，文采曾令一座倾。醉后题诗三百首，九京欲起大苏评。待漏长安拂曙行，十年京国记平生。联诗东署公霜韵，煮茗西怜借瓦铛。身外功名须勇退，笑中刀剑最相倾。渊明亦是知几者，纲目书中看品评。
漫兴三首复次前韵·其一
作者：江源
朝代：明

几回山轿雨中行，重九才过百恨生。黄菊有花簪短鬓，白衣无酒覆空铛。九州谁拯苍生溺，一木徒支大厦倾。见说庙堂夔契在，经纶安用腐儒评。
漫兴三首复次前韵·其三
作者：江源
朝代：明

待漏长安拂曙行，十年京国记平生。联诗东署公霜韵，煮茗西怜借瓦铛。身外功名须勇退，笑中刀剑最相倾。渊明亦是知几者，纲目书中看品评。
漫兴三首复次前韵·其二
作者：江源
朝代：明

临秋一曲放歌行，笑傲乾坤过此生。老去逢人那按剑，狂来杯饮不须铛。风云忝逐群龙化，文采曾令一座倾。醉后题诗三百首，九京欲起大苏评。
灯下口号
作者：江源
朝代：明

西蜀乘骢按八蛮，筹边经画愧才悭。十年闹处常忘寐，一日闲时即看山。驿馆几宵儿对语，乡关何日菊怡颜。逢人莫说投闲计，真到归休始是闲。
灯下闲书
作者：江源
朝代：明

羁客峦州空有梦，病妻燕市亦无书。试将急景从头数，旅邸风霜五月馀。
灵丘道傍老树
作者：江源
朝代：明

老树数千尺，风霜几百年。十围堪大用，寸朽为人捐。古干淩云外，清阴散道边。踌躇因尔惜，寄语庙堂贤。
照镜词
作者：江源
朝代：明

青铜铸作镜，朝临复暮临。但能照妾貌，不能照妾心。妾心清如冰，问郎知未曾。无以貌盛衰，一旦变爱憎。
燕歌行次唐人高适韵
作者：江源
朝代：明

匈奴部落幽燕北，昨夜云中报胡贼。边堠留连烽火红，胡天惨淡风云色。挥戈夜出居庸关，许国宁辞百战间。今日驱兵屯黑水，去年追虏度阴山。可怜中国多荒土，复辟穷边冒风雨。寒封铁甲冷如冰，虎帐闻鸡还起舞。秋半黄龙塞草腓，日斜青冢雁行稀。七擒茂绩威南服，六出深谋解虏围。禦戍我独三边久，论功耻落诸君后。屈指西风又几秋，望乡恋阙频回首。岁月悠悠欲白头，炬阁云台我何有。五侯七贵乳臭儿，腰悬金印大如斗。英雄不遇徒纷纷，纵勒燕然不纪勋。君不见飞将不侯终已矣，古今人惜李将军。
燕歌行次魏文帝韵
作者：江源
朝代：明

幽燕先秋零露凉，画栏玉树凋飞霜。比风鹰鹞争翱翔，贱妾忧来结寸肠。良人胡为客他乡，从来弧矢射四方。青苔从他生洞房，悠悠念君不能忘。未寒先寄君衣裳，萧关远戍非征商。雨雪惟忧边路长，鸳衾不恨空象床。愿君封侯乐未央，南北且莫遥相望，桑乾欲渡河无梁。
独不见
作者：江源
朝代：明

天子肆北征，夫婿去应募。白马黄金羁，翩翩玉门戍。握手与君别，去往东西路。十步一徘徊，五步一反顾。忆妾别君时，杨柳摇金缕。今年妾忆君，芙蓉委秋露。底事无回期，衷情复谁托。搴帷独不见，默然伤迟暮。
猛虎行
作者：江源
朝代：明

长林日未晚，猛虎相逐驰。目光耀飞电，咆吼震山陂。百兽尽潜伏，群鸟亦高飞。鹿麋供尔膳，人肉充尔饥。一朝落陷阱，牙瓜曷所施。人既啖尔肉，又复寝尔皮。凡百恶伤类，狐兔亦孔悲。何不渡江去，稳卧南山陲。
玉屏山在蔚州西北六十里，金李纨甫自号玉屏山主
作者：江源
朝代：明

骑马玉屏山下过，万松交翠鸟争呼。石桥水洞今犹在，借问主人还有无。
玉溪书楼次太守顾天锡韵
作者：江源
朝代：明

入云高阁倚长溪，万卷窝中惬所栖。春水池塘蝌蚪闹，暖风花竹鹁鸠啼。香飘丹桂姮娥近，光接青藜太乙低。借问先秦书在否，缥囊月露不堪题。
玉阶怨
作者：江源
朝代：明

秋晚步玉阶，后宫已无暑。捲帘看双星，含情独不语。
王昭君
作者：江源
朝代：明

一适单于庭，千秋汉宫别。不怨丹青人，但嗟薄命妾。薄命不足怜，万里度居延。风沙暗玉色，不似汉宫妍。汉使归恃传妾语，自惜倾城汉家女。虽然尊我阏氏名，殊类终非妾俦侣。羌笛萧萧古塞秋，琵琶泪逐黄河流。君王莫再和亲议，万古终为大汉羞。
王昭君
作者：江源
朝代：明

玉颜无分住天家，愁倚西风望翠华。万里龙沙休恨远，长门宫里即天涯。
王猛
作者：江源
朝代：明

卧龙俦匹谅非难，只为他先识阿瞒。扪虱剧谈天下事，不知江左有龙蟠。
班婕妤
作者：江源
朝代：明

长信鸾音远，昭阳舞袖长。薄躯甘自弃，隆宠竟难忘。敢效前鱼泣，徒悲画扇藏。自辞同辈后，君莫忌专房。
田家即事
作者：江源
朝代：明

数十人家共一村，春风茅屋长儿孙。新篘白酒邀邻舍，旋煮黄鸡荐瓦盘。老妇腰镰收芋栗，阿奴接竹引泉源。秋来输却公家税，无吏催科夜打门。
甲辰仲冬十日会同年周世祥于杭酌酒联句五首时世祥已致仕矣故云
作者：江源
朝代：明

故人邂逅盖重倾，敢忘看花十载情。对酒不说天上事，作官休恋世间名。林泉有分招新隐，鸥鸟多情是旧盟。牢落此心君自见，百年天地总浮生。他乡重喜故人逢，倾倒何妨酒百钟。南北心情怜契阔，去留踪迹任从容。时将小至风兼雨，老逐流光秋复冬。明日钱塘又分手，孤舟南去水溶溶。宴别南宫十六春，那堪世态转头新。饱谙得失几多事，冷看炎凉无限人。万里还家仍恋主，十年为客颇知津。寒风细雨杭州会，对酒何妨觅句频。故人霄汉念同年，对酌忘情浙水边。栗里解官□靖节，汉庭奉使识张骞。雨寒未放梅花早，风急如催木叶颠。莫道无诗浑漫兴，曾驱佳景入新联。廿载驱驰鬓欲斑，尊前相对且开颜。清唫□□孤山兴，真趣应追靖节闲。过雁不传闽地信，湿云随度越中山。满怀愁绪不成赋，可是诗囊得句悭。
甲辰仲冬十日会同年周世祥于杭酌酒联句五首时世祥已致仕矣故云·其一
作者：江源
朝代：明

故人邂逅盖重倾，敢忘看花十载情。对酒不说天上事，作官休恋世间名。林泉有分招新隐，鸥鸟多情是旧盟。牢落此心君自见，百年天地总浮生。
甲辰仲冬十日会同年周世祥于杭酌酒联句五首时世祥已致仕矣故云·其三
作者：江源
朝代：明

宴别南宫十六春，那堪世态转头新。饱谙得失几多事，冷看炎凉无限人。万里还家仍恋主，十年为客颇知津。寒风细雨杭州会，对酒何妨觅句频。
甲辰仲冬十日会同年周世祥于杭酌酒联句五首时世祥已致仕矣故云·其二
作者：江源
朝代：明

他乡重喜故人逢，倾倒何妨酒百钟。南北心情怜契阔，去留踪迹任从容。时将小至风兼雨，老逐流光秋复冬。明日钱塘又分手，孤舟南去水溶溶。
甲辰仲冬十日会同年周世祥于杭酌酒联句五首时世祥已致仕矣故云·其五
作者：江源
朝代：明

廿载驱驰鬓欲斑，尊前相对且开颜。清唫□□孤山兴，真趣应追靖节闲。过雁不传闽地信，湿云随度越中山。满怀愁绪不成赋，可是诗囊得句悭。
甲辰仲冬十日会同年周世祥于杭酌酒联句五首时世祥已致仕矣故云·其四
作者：江源
朝代：明

故人霄汉念同年，对酌忘情浙水边。栗里解官□靖节，汉庭奉使识张骞。雨寒未放梅花早，风急如催木叶颠。莫道无诗浑漫兴，曾驱佳景入新联。
界亭道中
作者：江源
朝代：明

一月驰车走，方知作客难。林深鸟性悦，路远宦情闲。羸马忧泥滑，单衣怯雨寒。此时正愁绝，莫忆旧渔竿。
留别陈德章
作者：江源
朝代：明

上谷迢迢我复过，深情无奈故人何。凄凉夜烛十年话，萧飒秋风两鬓皤。萍水不堪重判袂，阳关何必更高歌。浮名勘破皆身外，但保吾心养太和。
留别黄敦实大尹次江伯温太守韵二首
作者：江源
朝代：明

天书初起鲁公骖，洁白真无暮夜惭。怀玉冰溪千古意，清高应共使君三。玉节辉辉驾使骖，不才无补我深渐。明朝把手与君别，怕听阳关又叠三。
留别黄敦实大尹次江伯温太守韵二首·其一
作者：江源
朝代：明

天书初起鲁公骖，洁白真无暮夜惭。怀玉冰溪千古意，清高应共使君三。
留别黄敦实大尹次江伯温太守韵二首·其二
作者：江源
朝代：明

玉节辉辉驾使骖，不才无补我深渐。明朝把手与君别，怕听阳关又叠三。
登大同北门城楼有感
作者：江源
朝代：明

闲上高楼第一层，千秋遗恨望中增。玉颜底事埋青冢，隆准何年困白登。御水尚遗金帅碣，方山犹有魏家陵。登临吊古凭谁和，呼起坡仙次第赓。
登孺子亭奉和赵绣衣韵
作者：江源
朝代：明

东湖雨溢湍流急，北风日短寒鸦集。湖水中央孺子亭，巍峨争与西山岌。我因公暇此登临，水色云容正交熠。忆昔汉祚将云亡，上下堂阶无等级。六阴叠荡狐鼠号，三阳闭塞蛟龙蛰。大厦一木难支撑，党锢诸贤徒饮泣。先生窥见此几微，白驹皎皎焉能絷。养晦韬光知几人，无怪当时称角立。牛医见亦堪比伦，钦颐子兮差可及。三徵不起老南州，数亩湖田一蓑笠。平生厉志何辛勤，不稼不穑宁绝粒。辍耕萧散无外求，坦腹长歌伐檀什。感恩徒步太尉庐，絮酒炙鸡曾负笈。下榻深知太守贤，掉头不肯侯门揖。激愚起懦圣人徒，不学神仙事呼吸。千古清风有如此，蹈海休誇鲁连子。
登宣府镇朔楼柬刘游击
作者：江源
朝代：明

元戎乘暇费招呼，联步登楼兴不孤。镇朔有名齐斗柄，阴山无警寝兵符。黄沙碛里看胡马，红日光中望帝都。料得将军似充国，金城方略上新图。
登粤秀山次霍东皋先生韵四首
作者：江源
朝代：明

云岩石磴几千层，策我青骢快一登。陆贾功名留太史，赵陀兴废问山僧。万年大块眼中尽，百首新诗醉后增。薄宦独惭诸俊彦，尘冠何日濯淄渑。远步高台最上层，眼中豪气逼陈登。百壶遣兴到斜日，一叹忘归值野僧。岭海诗名推独步，洛阳纸价为谁增。乾坤处处皆行乐，翻叹前贤不渡渑。青山崒嵂白云层，诗社诸贤拉我登。十载功名真似剧，百年尘俗不如僧。尊前浮白兴非浅，閒里看山句倍增。此地从来堪适意，叹他冠盖会于渑。着屐嬉游第几层，老年曾忆少时登。武王霸粤终朝汉，韩愈留衣也爱僧。泉石人闲千日醉，江湖身远百忧增。兴来三怀欧阳句，酒泼浮醅绿似渑。
登粤秀山次霍东皋先生韵四首·其一
作者：江源
朝代：明

云岩石磴几千层，策我青骢快一登。陆贾功名留太史，赵陀兴废问山僧。万年大块眼中尽，百首新诗醉后增。薄宦独惭诸俊彦，尘冠何日濯淄渑。
登粤秀山次霍东皋先生韵四首·其三
作者：江源
朝代：明

青山崒嵂白云层，诗社诸贤拉我登。十载功名真似剧，百年尘俗不如僧。尊前浮白兴非浅，閒里看山句倍增。此地从来堪适意，叹他冠盖会于渑。
登粤秀山次霍东皋先生韵四首·其二
作者：江源
朝代：明

远步高台最上层，眼中豪气逼陈登。百壶遣兴到斜日，一叹忘归值野僧。岭海诗名推独步，洛阳纸价为谁增。乾坤处处皆行乐，翻叹前贤不渡渑。
登粤秀山次霍东皋先生韵四首·其四
作者：江源
朝代：明

着屐嬉游第几层，老年曾忆少时登。武王霸粤终朝汉，韩愈留衣也爱僧。泉石人闲千日醉，江湖身远百忧增。兴来三怀欧阳句，酒泼浮醅绿似渑。
登郁孤台次佥宪陈公梦祥韵
作者：江源
朝代：明

俯仰景何限，登临思不迷。星河檐外落，城郭望中低。堂静吏初散，台高燕不栖。簿书晚来暇，秉烛和留题。
白头吟
作者：江源
朝代：明

妾发始覆额，来登君子堂。两小为夫妇，容好结中肠。贮我黄金屋，寝我白象床。恩义固胶漆，誓比双鸳鸯。一旦遽离别，旷若参与商。妾颜未改色，君心胡改常。新人固可乐，旧人徒悲伤。君心异宋弘，糟糠忍相忘。浮云有返期，枯草生春阳。君恩傥不绝，尘镜重磨光。
益阳公馆
作者：江源
朝代：明

借□湖南道，空堂坐二更。忍闻租赋重，独爱悬□清。心□多萦绊，灯花半灭明。诗成方就枕，聊以慰吾情。
相见坡去镇远三十里
作者：江源
朝代：明

上尽高坡复下坡，下扶青竹上扪萝。乍看世上坦途少，便觉人间险路多。游子可堪行靡靡，鹧鸪休更唤哥哥。经过此地名相见，其奈乡关不见何。
相逢行
作者：江源
朝代：明

君非秋胡子，妾非采桑妇。莫捐囊中金，白头倚门久。
睡起
作者：江源
朝代：明

一雨行台酷暑消，凉回衾簟睡偏饶。无端一枕乡山梦，曾到春风碧水桥。
石头城怀古
作者：江源
朝代：明

山园故国周遭在，石势参差乌鹊桥。一自降王归上国，已无遗老话前朝。诸溪近海潮皆应，折戟沉沙铁未消。试问繁华何处在，石头依旧打寒潮。
磻溪寺感怀次壁上韵
作者：江源
朝代：明

驱车非为急征求，直北幽燕忝未收。羽檄西风频报虏，边兵今日正防秋。穷涂迢递谁青眼，古寺荒凉僧白头。感慨满怀何处遣，谩将诗句壁间留。
礼闱下第有作
作者：江源
朝代：明

挟策观光上国来，细柳东风催马蹄。天墀满拟万言献，日华岂料五色迷。潞河归舟荡轻桨，一路风光亦寄赏。杏苑来春依旧红，马首何须更惆怅。
秋何曲
作者：江源
朝代：明

廿载嫁萧郎，三年远何娘。欲归归未得，秋水没河梁。
秋兴次梅文渊五首
作者：江源
朝代：明

北风吹断木犀枝，物色无时不系思。今日正须怜曲突，此身何必叹支离。投簪谁复王官隐，流涕深知太傅悲。见说朝阳有鸣凤，岂无封事献彤池。秋堂枯坐不闻哗，世事悠悠付叹嗟。关陕日闻涂有莩，幽燕仍惜忝无花。寒天短景催华发，老树悲风聚晚鸦。叹我浮生浑不定，使舟明日海东涯。客窗睡起首如蓬，一枕邯郸梦未终。短榻乱飘梨叶雨，征袍凉入蓼花风。鬓衰头上难饶白，诗满囊中不谓空。欲问松楸无恙否，乡书何处托飞鸿。秋来强放旅怀宽，越海鸥盟想已寒。万里风波还作客，十年尘土倦弹冠。炎风朔雪牵愁阔，野哭邻鸡搅梦阑。却羡忘情沙上雁，荻花烟雨此身安。奉使东南岂浪游，廿年君宠可能酬。也知天予此身大，敢道吾生泡影浮。边塞何年还卫霍，庙堂今日相伊周。江湖日日愁思结，谁任安危为主忧。
秋兴次梅文渊五首·其一
作者：江源
朝代：明

北风吹断木犀枝，物色无时不系思。今日正须怜曲突，此身何必叹支离。投簪谁复王官隐，流涕深知太傅悲。见说朝阳有鸣凤，岂无封事献彤池。
秋兴次梅文渊五首·其三
作者：江源
朝代：明

客窗睡起首如蓬，一枕邯郸梦未终。短榻乱飘梨叶雨，征袍凉入蓼花风。鬓衰头上难饶白，诗满囊中不谓空。欲问松楸无恙否，乡书何处托飞鸿。
秋兴次梅文渊五首·其二
作者：江源
朝代：明

秋堂枯坐不闻哗，世事悠悠付叹嗟。关陕日闻涂有莩，幽燕仍惜忝无花。寒天短景催华发，老树悲风聚晚鸦。叹我浮生浑不定，使舟明日海东涯。
秋兴次梅文渊五首·其五
作者：江源
朝代：明

奉使东南岂浪游，廿年君宠可能酬。也知天予此身大，敢道吾生泡影浮。边塞何年还卫霍，庙堂今日相伊周。江湖日日愁思结，谁任安危为主忧。
秋兴次梅文渊五首·其四
作者：江源
朝代：明

秋来强放旅怀宽，越海鸥盟想已寒。万里风波还作客，十年尘土倦弹冠。炎风朔雪牵愁阔，野哭邻鸡搅梦阑。却羡忘情沙上雁，荻花烟雨此身安。
秋兴次毕宗仁韵
作者：江源
朝代：明

平生不解赋悲秋，万古乾坤入醉眸。满腹诗书糟粕子，百年身世土馒头。青山泉石元无恙，白发功名便合休。却忆故园新隐处，绕篱菘菲长春柔。
秋夜长
作者：江源
朝代：明

碧天如水河汉流，洞房蟋蟀鸣高秋。百尺枯桐挂西月，一声孤雁度南楼。徘徊独步愁长夜，孤妾空闺谁与俦。悠悠闲却双鸳枕，飕飕不煖孤衾裯。手寒灯下裁书劄，目断天涯无便邮。念君万里隔胡越，我欲从之河无舟。河无舟，将奈何，为君一曲弹空篌。鹍弦转拨相思调，不道相思更起愁。相思一夜头欲白，我姑酌酒聊销忧。
秋思四首
作者：江源
朝代：明

十年书剑任飘蓬，故国荆扉在梦中。千里暮云山已黑，一川秋草恨无穷。那堪流落逢摇落，不是愁中即病中。凭寄家书问回报，斜阳江上正飞鸿。十年身世各如萍，异国光阴老客情。鸿雁不堪愁里听，清霜先向鬓边生。陈琳草奏才还在，宋玉含凄梦亦惊。早晚粗酬身事了，五湖烟景有谁争。暮天新雁起汀洲，风物凄凄宿雨收。且尽绿醽消积恨，莫因鲈鲙涉穷秋。终军壮节埋黄土，潘岳闲居欲白头。故事悠悠不可问，且将身暂醉乡游。秋风丹叶动荒城，无处登临不系情。万里山川分晓梦，千家砧杵共秋声。萧何只解追韩信，贾谊何须吊屈平。古往今来只如此，遣人怀抱薄浮生。
秋思四首
作者：江源
朝代：明

琪树西风枕簟秋，百年心事付东流。鲈鱼正美不归去，一点沙鸥胜五侯。生涯心事已蹉跎，况复新秋一雁过。借问道傍名利客，天涯归计欲如何。离思茫茫正值秋，寂寥灯下不胜愁。世间甲子须臾事，昨日少年今白头。碧天凉冷雁来疏，此后无因寄远书。岐路辛勤终日有，登山临水复何如。
秋思四首·其一
作者：江源
朝代：明

十年书剑任飘蓬，故国荆扉在梦中。千里暮云山已黑，一川秋草恨无穷。那堪流落逢摇落，不是愁中即病中。凭寄家书问回报，斜阳江上正飞鸿。
秋思四首·其一
作者：江源
朝代：明

琪树西风枕簟秋，百年心事付东流。鲈鱼正美不归去，一点沙鸥胜五侯。
秋思四首·其三
作者：江源
朝代：明

暮天新雁起汀洲，风物凄凄宿雨收。且尽绿醽消积恨，莫因鲈鲙涉穷秋。终军壮节埋黄土，潘岳闲居欲白头。故事悠悠不可问，且将身暂醉乡游。
秋思四首·其三
作者：江源
朝代：明

离思茫茫正值秋，寂寥灯下不胜愁。世间甲子须臾事，昨日少年今白头。
秋思四首·其二
作者：江源
朝代：明

十年身世各如萍，异国光阴老客情。鸿雁不堪愁里听，清霜先向鬓边生。陈琳草奏才还在，宋玉含凄梦亦惊。早晚粗酬身事了，五湖烟景有谁争。
秋思四首·其二
作者：江源
朝代：明

生涯心事已蹉跎，况复新秋一雁过。借问道傍名利客，天涯归计欲如何。
秋思四首·其四
作者：江源
朝代：明

碧天凉冷雁来疏，此后无因寄远书。岐路辛勤终日有，登山临水复何如。
秋思四首·其四
作者：江源
朝代：明

秋风丹叶动荒城，无处登临不系情。万里山川分晓梦，千家砧杵共秋声。萧何只解追韩信，贾谊何须吊屈平。古往今来只如此，遣人怀抱薄浮生。
秋日会昌山行
作者：江源
朝代：明

终日肩舆不少停，一山过去一山迎。路盘青嶂顶头出，人在白云堆里行。蔽日深林含宿霭，隔溪啼鸟弄春声。宦游奇绝此为冠，句不敲推信口成。
秋胡妻怨
作者：江源
朝代：明

五日糟糠妾别夫，百年心事可曾孤。黄金买叹桑阴下，不记堂前有阿姑。
秋郊偶成
作者：江源
朝代：明

陪祀归涂足胜游，西风节物豁吟眸。黄云万顷三农庆，红树千林一色秋。几处好山迎马去，谁家新竹出墙抽。天公为我安诗料，并辔何妨共唱酬。
秋闺怨
作者：江源
朝代：明

伤春未已复悲秋，暗觉年光似水流。枫叶荻花秋瑟上，水纹珍簟思悠悠。愁将玉笛传遗恨，抛掷金梭织旧愁。倚树寻思倍惆怅，悔教夫婿觅封侯。
秋闺词
作者：江源
朝代：明

秋风杨柳凋金缕，落日芙蓉照芳渚。银屏翠被不胜秋，锦鞭白马游何处。薰笼斜倚到黄昏，月上梧桐正掩门。嫁来不识门前路，万里相随空梦魂。
秋闺词
作者：江源
朝代：明

飒飒秋风吹锦树，砧声不断思绵绵。玉人一别十年久，青鸟不来双眼穿。绣被夜寒桐叶雨，银屏霜冷菊花天。满前景物俱无赖，断送离愁到酒边。
竹庄
作者：江源
朝代：明

麻丘老翁真不俗，胸中渭川千顷绿。所以不喜红紫态，结屋开轩种修竹。千竿万竿成茂林，风雨潇潇洒寒玉。直干偏淩冰雪多，虚心不受烈暑触。千年蒋翊同襟期，不待词人咏淇澳。罗浮仙子秦大夫，昨日书来期卜筑。乐哉此翁谁得知，日憩清阴坦吾腹。春风满地长儿孙，日报平安靡荣辱。竹庄竹庄何其高，回看俗子真碌碌。
竹枝词三首
作者：江源
朝代：明

郎游巴西复巴东，雪消江涨舟淩空。昨来寄得平安字，更说艰难愁杀侬。闻道襄阳物物春，一从郎去无音尘。劝郎莫向大堤去，女儿花艳能迷人。八月秋风汉使槎，忆郎身世在天涯。三巴三峡莫云远，四海梯航今一家。
竹枝词三首·其一
作者：江源
朝代：明

郎游巴西复巴东，雪消江涨舟淩空。昨来寄得平安字，更说艰难愁杀侬。
竹枝词三首·其三
作者：江源
朝代：明

八月秋风汉使槎，忆郎身世在天涯。三巴三峡莫云远，四海梯航今一家。
竹枝词三首·其二
作者：江源
朝代：明

闻道襄阳物物春，一从郎去无音尘。劝郎莫向大堤去，女儿花艳能迷人。
竹轩为致仕萧方伯题
作者：江源
朝代：明

英雄老去辞微省，勇退归来卧竹轩。养得孤高淩雪霰，却将苍翠洗嚣烦。元乡直许重开径，袁尹从教数到门。回看金张歌舞地，东风桃李几曾存。
筑城词
作者：江源
朝代：明

祖龙一何愚，筑城防胡虏。骊山十万徒，白骨没黄土。宁知逐秦鹿，乃在汉与楚。寄语后世人，君国念头苦。
答内赠次前韵
作者：江源
朝代：明

九重朝遣使边邮，敢谓贤劳万里游。堂上蘋蘩须自荐，客边饥渴莫深忧。长安儿女三秋别，明月关山两地愁。问我今宵何处宿，居庸关上自旄头。
答吕秉之郎中
作者：江源
朝代：明

节俭何劳咏素丝，回仙声价重清时。思亲恋阙年年梦，蓟北江南处处诗。着足龙门翻恨晚，低头东野未嫌迟。皇华四马叨同使，日夕应追骥尾驰。
箜篌引
作者：江源
朝代：明

吾生寄一世，会少离别多。今日且欢宴，邀我亲友过。炰羔宰肥牛，有酒旨且多。鸣筝奏秦女，绵瑟付齐娥。况此三春时，百鸟声相和。蘼芜结新绿，红紫纷乔柯。景物与意会，不饮将奈何。青春无返期，逝水无回波。百年一过目，白首成蹉跎。相逢各尽欢，管取朱颜酡。无为戚戚怀，一生长轗轲。
紫骝马
作者：江源
朝代：明

紫骝马，何翩翩。肉鬃耀日赤，隅目夹镜悬。翠蹄削玉耳批竹，黄金饰勒玉作鞭。一朝骑出万人羡，驽骀羞缩不敢前。万里横行沙漠北，几回破虏阴山颠。功成归来报明主，春风沙苑又年年。
綦江道中
作者：江源
朝代：明

故国长牵梦，衣半梁泥风。风烟愁远道，饥渴念深闺。涧草长书带，野花开蒺藜。物情有如此，短句促吾题。
繁峙布政分同书壁
作者：江源
朝代：明

繁峙东来驻使旌，眼中时事不堪名。妖狐晚集逃亡屋，羸卒秋屯远近营。谁进闾阎民食恶，独惭吾辈锦衣荣。春风回首彤池上，细写封章达此情。
约轩为余进士题二首
作者：江源
朝代：明

半亩清轩绝俗埃，圣贤规度日徘徊。时时点检吾门户，蟊贼何由得入来。落魄江湖唐杜牧，纵情诗酒晋稽康。吾兄正尔希贤哲，竟日从容礼法场。
约轩为余进士题二首·其一
作者：江源
朝代：明

半亩清轩绝俗埃，圣贤规度日徘徊。时时点检吾门户，蟊贼何由得入来。
约轩为余进士题二首·其二
作者：江源
朝代：明

落魄江湖唐杜牧，纵情诗酒晋稽康。吾兄正尔希贤哲，竟日从容礼法场。
纪梦
作者：江源
朝代：明

风雨孤舟梦细君，相逢还是旧憨勤。熏笼添火烘双被，绣阁悬灯剌五纹。旧貌尚留前日靥，病腰犹束嫁时裙。觉来离恨知多少，屈指东风十四春。
结客少年场行
作者：江源
朝代：明

结客不必皆吾徒，结客未可轻游侠。吾徒或恐窃虚名，行不掩言徒喋喋。平居杯酒称缙绅，趋炎附势何殷勤。一朝失势谁复在，肝胆披宣能几人。不如游侠少年子，邂逅相逢重高义。虽然不读古人书，誓死酬恩心不二。临危一旦即捐躯，前日谁知是丈夫。朱亥胡为脱季布，公孙一死存赵孤。始知结客良不易，劝君莫轻着贩徒。酬恩往往有如此，食君之禄将何如。
结袜子
作者：江源
朝代：明

君不见周公大圣人，吐哺礼贤情复真。君不见信陵亦大贤，折节下士意愈坚。二人既下世，屈指今千年。寥寥久不闻，士风亦摧迁。岂无平津阁，亦有孟尝门。待士特虚名，焉有实意存。势位巍巍自尊大，奔竞纷纷望尘拜。上书光范亦可怜，梁指垂泪又何怪。嘉会今逢五百春，坐令风俗浇还淳。见说公卿能下士，眼前结袜宁无人。
绿珠词
作者：江源
朝代：明

主家富敌国，金谷年年春。楼台艳罗绮，交疏镂檀沉。黄金易歌笑，明珠买妾身。火浣裁舞衣，珊瑚如拆薪。一朝祸凶竖，无乃为妾嗔。捐驱尚可惜，未足酬主恩。昨日掌中珠，今日掌中珠，今日道上尘。女子犹乃尔，区区徒美新。
羁旅行
作者：江源
朝代：明

十年作客不停足，前日荆扬又川蜀。晓行面垢当北风，无酒可沽忍空腹。阿奴炊黍官路边，风餐露饮谁将怜。暝投村店借一宿，主人索我屋租钱。人生出门即辛苦，何况年年别乡土。水深巫峡愁蛟龙，日落荒山畏狼虎。今日方知作客难，频年临水还登山。远游纵得千金好，不如在家贫亦安。
羊城别意送严鸿胪还朝
作者：江源
朝代：明

华节亭前把酒卮，丈夫忠孝足瑰奇。正当南粤宣恩后，又是西江便省时。千里浸淫无稼穑，万家村落有啼饥。区区离别何须赋，此去烦君为采诗。
美女篇
作者：江源
朝代：明

美女淑且都，蝤颌白玉肤。弱臂约金钏，纤腰束罗襦。容华比桃李，无乃倾城姝。顾盻生光彩，咳唾落明珠。问女何所止，乃在都城隅。高居起层楼，朱户临九衢。闭门学女事，婉娩敦诗书。令颜孰不慕，币聘争先趋。此女慕高义，玉帛徒区区。不羡大长楸，不慕执金吾。君子孰可匹，惟希梁鸿儒。媒约何因循，中夜起踌躇。盛年不再至，容色安所如。
老女怨
作者：江源
朝代：明

妾颜十五面如霜，生来不省出洞房。豪家子弟争纳聘，冰人月老复满堂。父母择婿才与俊，高门阀阅仍相当。岂知岁月不我与，寒来暑往催年光。三十已去四十来，春花秋月生悲凉。蹇修不来将奈何，蛾眉衰飒双鬟苍。敢怨当初父和母，但嗟薄命徒心伤。绣衾怕刺鸳鸯对，宝钗羞插凤凰双。不羡东邻结缡女，不嗔西家许嫁娘。闭门闲读周南诗，三复摽梅空断肠。狂夫荡子肯轻许，纵令老死庸何妨。百年会合谅有时，安知坦腹无王郎。
老将行次唐人王维韵
作者：江源
朝代：明

少年忆我从军时，步行千里无马骑。横戈直捣乌孙穴，请缨生系单于儿。奇谋端不饶孙武，伐死何曾数贰师。百战勤劳决生死，三军甘苦同霍藜。英雄素学万人敌，诡谲羞誇六出奇。未甘草木同衰朽，玉关迢递重回首。弯弓前日重横行，世事如今翻掣肘。征袍尘满掩团花，旧营霜冷摧衰柳。龙韬作枕卧南窗，鱼服凝尘悬北牖。曩特横槊赋新诗，刮骨何曾妨饮酒。眼昏犹识阵前云，羽檄从今不复闻。部曲尚威严号令，偏裨还忆旧将军。沙场已倦飞龙力，冤血犹腥宝剑文。王剪尚堪勍楚敌，廉颇犹可却秦军。伏波老去何为者，可惜凌烟不预勋。
胜游联句为李本厚题
作者：江源
朝代：明

心目空千里，琴书共一车。出门还拭剑，走马或看花。谩赋滕王阁，闲寻孺子家。借眠今铁柱，感兴旧铜驼。心远陶潜菊，泉香陆羽茶。鳌峰招夜鹤，牛渚泛秋槎。野眺过芳寺，江行送落霞。乱帆开岛外，芳草忆天涯。酒纵狂歌发，诗成醉墨斜。从渠嘲燕喜，幸我际亨嘉。春满中原地，风清北塞沙。此生何以报，稽首拜重华。
腊月三日涂中遣怀
作者：江源
朝代：明

岁暮思绵绵，流光又一年。乾坤将老客，风雨上滩船。冻雀先春语，梅花破腊妍。旅愁应不减，回首向南天。
自君之出矣二首
作者：江源
朝代：明

自君之出矣，重上望夫山。思君如雨竹，含泪日班班。自君之出矣，膏冰为谁施。思君如摘藕，中含千万丝。
自君之出矣二首·其一
作者：江源
朝代：明

自君之出矣，重上望夫山。思君如雨竹，含泪日班班。
自君之出矣二首·其二
作者：江源
朝代：明

自君之出矣，膏冰为谁施。思君如摘藕，中含千万丝。
舟中偶成
作者：江源
朝代：明

泊舟古祠下，随处是吾窝。山暝烟光合，江空月色多。观书添睡思，饮酒助诗魔。且莫怀吾土，其如久客何。
舟中口号
作者：江源
朝代：明

急雨敲篷泊浅滩，今朝行路始知艰。乱流侧畔千堆石，飞鸟前头万点山。原北水枯芳草歇，江南冬暖弊裘闲。何时脱却朝衫去，散发扁舟任往还。
舟中口号二首
作者：江源
朝代：明

江水悠悠去，青山衮衮来。开尊自斟酌，得句费敲推。淑气回汀草，春光泄野梅。偶然忘客虑，微醉独徘徊。此岁亦云暮，长涂未泣穷。雨淹孤客棹，天助一帆风。皂阁暮云外，金川醉眼中。百年皆逆旅，随处任飘逢。
舟中口号二首·其一
作者：江源
朝代：明

江水悠悠去，青山衮衮来。开尊自斟酌，得句费敲推。淑气回汀草，春光泄野梅。偶然忘客虑，微醉独徘徊。
舟中口号二首·其二
作者：江源
朝代：明

此岁亦云暮，长涂未泣穷。雨淹孤客棹，天助一帆风。皂阁暮云外，金川醉眼中。百年皆逆旅，随处任飘逢。
舟中客怀
作者：江源
朝代：明

万里思归客，徘徊无所亲。浮沉千古事，凄断百年身。冠冕通南极，江云暗北津。故园肠断处，万里未归人。
舟中漫兴二首
作者：江源
朝代：明

秋去冬来伤岁暮，南驰北逐叹涂穷。百年得丧心如铁，一路风霜鬓易蓬。故国关山诗卷里，异乡人事酒杯中。江湖廊庙忧盈抱，不独思家意万重。不独思家意万重，百年怀抱几人同。东南财赋少刘晏，西北干城谁耿恭。数十舟航寒水外，寻常猿鹤暮烟中。满前摇落皆堪赋，谁谓悲秋宋玉工。
舟中漫兴二首·其一
作者：江源
朝代：明

秋去冬来伤岁暮，南驰北逐叹涂穷。百年得丧心如铁，一路风霜鬓易蓬。故国关山诗卷里，异乡人事酒杯中。江湖廊庙忧盈抱，不独思家意万重。
舟中漫兴二首·其二
作者：江源
朝代：明

不独思家意万重，百年怀抱几人同。东南财赋少刘晏，西北干城谁耿恭。数十舟航寒水外，寻常猿鹤暮烟中。满前摇落皆堪赋，谁谓悲秋宋玉工。
舟中重阳写怀二首
作者：江源
朝代：明

九日沙溪路，舟中可当家。菊应无处觅，酒亦不须赊。酩酊思陶令，登临愧孟嘉。廿年此奔走，徒羡晚归鸦。屈指重阳近，谁邀把菊欢。忽叹秋渐老，转觉雨添寒。秉烛看雄剑，呼汤咽药丸。病妻书昨得，多是劝加餐。
舟中重阳写怀二首·其一
作者：江源
朝代：明

九日沙溪路，舟中可当家。菊应无处觅，酒亦不须赊。酩酊思陶令，登临愧孟嘉。廿年此奔走，徒羡晚归鸦。
舟中重阳写怀二首·其二
作者：江源
朝代：明

屈指重阳近，谁邀把菊欢。忽叹秋渐老，转觉雨添寒。秉烛看雄剑，呼汤咽药丸。病妻书昨得，多是劝加餐。
舟中閒书所见
作者：江源
朝代：明

扁舟今日安仁道，隔水人家半草庐。背日帆樯更远近，临风花竹半萧疏。山童扫叶时煨芋，村妇烧灯夜捉鱼。无□□清堪短述，故教毛颖醉中书。
花山
作者：江源
朝代：明

红白缤纷草树斑，路人遥指是花山。谁知紫塞黄沙裹，亦有春风着玉颜。
花清朗
作者：江源
朝代：明

日午到清朗，荒城半是山。有苗从此恪，壮士枕□闲。雨过溪花落，风含石藓斑。爱他泉水洁，停骑洗尘颜。
芳树曲
作者：江源
朝代：明

芳树秉春茂，柔柯压槛浓。叶无浮鸭绿，花艳夺猩红。感物生离思，思君损玉容。人生不如树，岁岁自春风。
芸阁秋灯为郑绣衣从俭赋
作者：江源
朝代：明

芸阁藏古书，经岁无蠹鱼。大火忽西流，新凉来郊墟。箫灯阅编简，清光照吾庐。研精六籍义，身心与道俱。经纶胥此出，诵说徒区区。青藜夜相访，匪直天禄儒。
草庐三顾
作者：江源
朝代：明

万古乾坤此卧龙，王孙三顾走隆中。尽多伊吕与王具，剩有汤文下士风。千载君臣茅屋会，两朝经济霸王功。欲知丞相平生事，都在开诚与布公。草庐倾盖咨长策，炎烬重然汉业昌。去就功名方管乐，指挥帷幄失关张。祁山斩将风云暗，渭水屯师日月光。不是将军频枉驾，载歌梁甫老南阳。
草庐三顾·其一
作者：江源
朝代：明

万古乾坤此卧龙，王孙三顾走隆中。尽多伊吕与王具，剩有汤文下士风。千载君臣茅屋会，两朝经济霸王功。欲知丞相平生事，都在开诚与布公。
草庐三顾·其二
作者：江源
朝代：明

草庐倾盖咨长策，炎烬重然汉业昌。去就功名方管乐，指挥帷幄失关张。祁山斩将风云暗，渭水屯师日月光。不是将军频枉驾，载歌梁甫老南阳。
荣感卷为文尊道题
作者：江源
朝代：明

忆我生六期，颇识人事时。父母鞠育深，出入恒相随。抚背恐我寒，摩腹恐我饥。七岁教识字，八岁教诵诗。九岁教习礼，十岁遣从师。愿我学大贤，望我光门楣。此德何所以，天地辄拟之。思欲甘旨奉，贫贱难为资。幸叨禄养日，双亲久暌离。冢木已合抱，二十年于兹。徒然五鼎富，不及□粥糜。金紫纵被体，安得如斑衣。风木鼓长恨，蓼莪有馀悲。文君我好友，兹事同襟期。督赋互庾岭，持卷索我诗。荣感触寸心，涕泗双交颐。援笔欲中止，勉强赋此词。君方百里寄，循良恒见推。扬名以亲显，亦足申吾私。寄言共努力，忠孝长相思。
菊花次李先生若虚韵
作者：江源
朝代：明

此花不是故开迟，羞与百花同一时。留得中和天性在，淩寒犹放两三枝。
蒲石为李佥宪题次李先生若虚韵
作者：江源
朝代：明

拳石谁栽几叶蒲，无端生意满新图。炎凉不改此青碧，百草丛中独丈夫。青青独羡水中蒲，谁倩良工写作图。也无尘俗也无色，留待山窗伴老夫。
蒲石为李佥宪题次李先生若虚韵·其一
作者：江源
朝代：明

拳石谁栽几叶蒲，无端生意满新图。炎凉不改此青碧，百草丛中独丈夫。
蒲石为李佥宪题次李先生若虚韵·其二
作者：江源
朝代：明

青青独羡水中蒲，谁倩良工写作图。也无尘俗也无色，留待山窗伴老夫。
蒲萄二首为同寅陈吉夫题
作者：江源
朝代：明

马乳何年别贝丘，草龙珠帐荫高秋。荔枝卢橘休相笑，曾换刘家博望侯。汉使曾持此种归，柔条萦结万珠玑。寻常百果俱风靡，谁道凉州换酒痴。
蒲萄二首为同寅陈吉夫题·其一
作者：江源
朝代：明

马乳何年别贝丘，草龙珠帐荫高秋。荔枝卢橘休相笑，曾换刘家博望侯。
蒲萄二首为同寅陈吉夫题·其二
作者：江源
朝代：明

汉使曾持此种归，柔条萦结万珠玑。寻常百果俱风靡，谁道凉州换酒痴。
蔡琰归汉图
作者：江源
朝代：明

远嫁胡沙过十秋，哀弦弹怨不弹羞。诗书徒继中郎业，掩卷何颜看柏舟。
蜀贞妇刘氏割股
作者：江源
朝代：明

西蜀朱家妇，非邀割股名。但知夫婿重，翻视妾身□。大义缘天性，皇穹鉴此诚。莫云便陈迹，千古竹书荣。
蜀道难
作者：江源
朝代：明

莫高兮蜀山，莫险兮蜀水。千寻滟滪接锦江，万叠岷峨连玉垒。巉岩石栈当中流，翻崖雪浪蛟龙愁。纵横鸟道逼霄汉，号风老水阴云稠。百丈危桥横铁索，咫尺颠崖悬剑阁。行人负荷泪欲流，舟子未行胆先落。王尊策驭何壮哉，王阳回辙愁车摧。忠臣孝子各有见，坐令闻者徒悲哀。昔闻蜀道难，今历此地险。辛苦曾备尝，恸哭恐未免。吁嗟，蜀道之险有形者，易若人心之险无形耶。有形之险力可防，无形之险能中伤。
螺川舟中与世赏内翰小酌联句三首
作者：江源
朝代：明

十年南北叹睽离，曾系停云几度思。往事无凭空对酒，故人相见只题诗。秋高江汉开双眼，霜入园林失乱枝。记取他时还驻节，不妨终夕话襟期。夕阳江上系兰舟，今日相逢是旧游。身远江湖仍恋阙，望穷霄汉欲登楼。胸中老气凭谁识，眼底风光为我留。千古英雄今在否，不须愁对蓼花洲。江水江风江路长，故人相对两茫茫。青樽不与情俱尽，白发谁教兴更狂。廿载看花如昨日，一时持斧向南方。今宵各有怀人梦，落月流光照屋梁。